Nya Ahosodi —Galatifo 5:22, 23| Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Honhom no aba ne ahosodi.’—GAL. 5:22, 23.\nNNWOM: 121, 36\nOnyankopɔn yɛɛ atuatew a ɛbae no ho biribi. Dɛn na yebetumi asua afi nea ɔyɛe no mu?\nNnipa binom dii wɔn ho so, ebinom nso anni wɔn ho so. Ɛho nhwɛso bɛn na ɛwɔ Bible mu?\nSɛ yesua Bible a, ɛbɛyɛ dɛn aboa yɛn ama yɛanya ahosodi?\n1, 2. (a) Sɛ obi antumi anni ne ho so a, dɛn na ɛde ba? (b) Adɛn nti na ehia sɛ yesusuw ahosodi ho nnɛ?\nAHOSODI yɛ suban pa. (Gal. 5:22, 23) Yehowa tumi di ne ho so korakora. Nanso nnipa deɛ yɛnyɛ pɛ, enti ɛnyɛ mmerɛw sɛ yebedi yɛn ho so. Nokwasɛm ne sɛ, ahosodi a nnipa nni nti, ɛma yehyia ɔhaw pii. Sɛ obi antumi anni ne ho so a, ebetumi ama wayɛ mmɔtohɔ, na sɛ ɔkɔ sukuu a, ɔrentumi nsua ade yiye. Ɔkɔ adwuma nso a ɔrentumi nyɛ adwuma yiye. Ebetumi ama obi adidi nkurɔfo atɛm, wawe nsa, wayɛ basabasa, anaa ama n’aware mpo agu. Ebetumi nso ama wakɔfa ɛka bɔne abegu ne so, ebetumi ama subammɔne bi aka ne hɔ, wakɔda afiase, wadi awerɛhow, wanya nna mu yare, wanyinsɛn bere a ɔmpɛ, ne nea ɛkeka ho.—Dw. 34:11-14.\n2 Nnipa a wonni ahosodi kɔfa ɔhaw bɛto wɔne afoforo so. Ade rekye a ade resa nyinaa no, nkurɔfo ntumi nni wɔn ho so koraa. Afe 1940 besi afe 1949 mu hɔ no, wɔyɛɛ sɛnea nnipa tumi hyɛ wɔn ho so ho nhwehwɛmu. Wɔayɛ saa nhwehwɛmu no ara bi nnansa yi, na abɛda adi sɛ, sɛnea nnipa ntumi nhyɛ wɔn ho so no agye nsam koraa. Wɔn a wosua Onyankopɔn Asɛm deɛ, wei nyɛ wɔn nwonwa efisɛ Bible kae sɛ ade baako a ɛbɛkyerɛ sɛ yɛte “nna a edi akyiri mu” ne sɛ nnipa ‘rentumi nni wɔn ho so.’—2 Tim. 3:1-3.\n3. Adɛn nti na ɛsɛ sɛ Kristofo nya ahosodi?\n3 Adɛn nti na ɛsɛ sɛ wunya ahosodi? Yɛnhwɛ nneɛma mmienu bi. Nea edi kan, abɛda adi sɛ nnipa a wotumi hyɛ wɔn ho so ntaa nhyia ɔhaw pii. Wɔwɔ ntoboase, wotumi ne afoforo bɔ yiye, wɔn bo mfuw ntɛmntɛm, na wɔmma dadwen nhyɛ wɔn so te sɛ wɔn a wonni ahosodi no. Nea ɛto so mmienu, sɛ yɛbɛkɔ so anya Onyankopɔn anim dom a, gye sɛ yɛko tia sɔhwɛ na yɛhyɛ yɛn ho so wɔ akɔnnɔ bɔne ho. Adam ne Hawa ahwease no ma yehu sɛ asɛm a yɛreka yi yɛ nokwasɛm paa. (Gen. 3:6) Efi saa bere no, nnipa bebree anni wɔn ho so, na wei akɔfa awerɛhosɛm pii abrɛ wɔn.\n4. Sɛ ɛyɛ den ma obi sɛ obedi ne ho so a, dɛn na ɛsɛ sɛ ɛhyɛ no nkuran?\n4 Onipa a ɔtɔ sin biara nni hɔ a obetumi adi ne ho so pɛpɛɛpɛ. Yehowa nim sɛ ɛnyɛ mmerɛw mma n’asomfo sɛ wobedi wɔn ho so, enti ɔpɛ sɛ ɔboa wɔn ma wodi akɔnnɔ bɔne so. (1 Ahe. 8:46-50) Yehowa yɛ yɛn Adamfo na ɔdɔ yɛn. Enti sɛ obi pɛ sɛ ɔsom no na ɛyɛ den ma no sɛ obedi ne ho so wɔ nneɛma bi mu a, ɔhyɛ no nkuran. Momma yɛnhwɛ nhwɛso fɛfɛɛfɛ a Yehowa ayɛ ama yɛn. Afei yɛbɛhwɛ Bible mu nhwɛso ahorow bi. Yebehu sɛ ebinom dii wɔn ho so, na ebinom nso anni wɔn ho so. Yɛbɛsan ahwɛ nyansahyɛ ahorow bi a ɛbɛboa yɛn ama yɛakɔ so adi yɛn ho so yiye.\nYEHOWA AYƐ NHWƐSO\n5, 6. Sɛ yɛka ahosodi a, nhwɛso bɛn na Yehowa ayɛ ama yɛn?\n5 Yehowa ahosodi deɛ asɛm biara nni ho; odi ne ho so pɛpɛɛpɛ efisɛ ne biribiara a ɔyɛ yɛ pɛ. (Deut. 32:4) Nanso yɛn deɛ, yɛnyɛ pɛ. Ɛwom saa, nanso nea ɛbɛboa yɛn ama yɛate ahosodi ase yiye no, ehia sɛ yesusuw nhwɛso a Yehowa ayɛ ho. Wei bɛma yɛatumi asuasua no yiye. Yehowa dii ne ho so wɔ nneɛma bi ho. Ebi ne dɛn?\n6 Satan senee ne kɔn tew Yehowa so atua. Wo deɛ hwɛ sɛnea Yehowa dii ne ho so. Ná Yehowa ntumi ntena hɔ nhwɛ no saa ara. Nea Ɔbonsam yɛe no, ɛmaa Onyankopɔn asomfo anokwafo a wɔwɔ soro no ho dwiriw wɔn, wɔn bo fuwii, na wohui sɛ Ɔbonsam ayɛ aniammɔho. Sɛ wohwɛ amanehunu a Satan ama yɛrefa mu a, ebia wo nso wote nka saa ara. Nanso Yehowa ampere ne ho wɔ asɛm no ho. Ɔtɔɔ ne bo ase, na ɛfata paa sɛ ɔyɛɛ saa. Yehowa bo kyɛ fuw, enti bere a Satan tew atua no, obuu atɛn a ɛfata. (Ex. 34:6; Hiob 2:2-6) Adɛn ntia? Yehowa mpɛ sɛ obiara bɛsɛe, mmom “ɔpɛ sɛ obiara nya adwensakra,” enti wama bere atwam.—2 Pet. 3:9.\n7. Yɛhwɛ nea Yehowa ayɛ a, dɛn na yebetumi asua afi mu?\n7 Sɛnea Yehowa di ne ho so no ma yehu sɛ, yɛn nso ansa na yebebue yɛn ano aka asɛm bi no, ɛsɛ sɛ yedwen ho yiye; ɛnsɛ sɛ yɛpere yɛn ho yɛ biribiara. Sɛ ɛba sɛ ɛsɛ sɛ wusi gyinae bi a ɛho hia a, gye bere susuw ho yiye na ama woasi gyinae pa. Bɔ mpae hwehwɛ nyansa a wode bɛkasa anaa wode bɛyɛ nea ɛfata. (Dw. 141:3) Sɛ yɛn bo fuw a, ɛnyɛ den koraa sɛ yɛbɛyɛ ade ama atra so. Yɛn mu pii wɔ hɔ a, yɛaka asɛm bi anaa yɛayɛ biribi ma akyiri yi yɛanu yɛn ho!—Mmeb. 14:29; 15:28; 19:2.\nONYANKOPƆN ASOMFO NHWƐSO—PAPA NE BƆNE\n8. (a) Ɛhe na yebehu nnipa bi a wodii wɔn ho so ho asɛm? (b) Potifar yere yɛɛ n’adwene sɛ ɔbɛdaadaa Yosef. Dɛn na amma Yosef antɔ n’afiri mu? (Hwɛ mfonini a ɛwɔ adesua yi mfiase no.)\n8 Bible ma yehu sɛ nnipa bi tumi hyɛɛ wɔn ho so. Ɔkwan bɛn so na wɔn asɛm no ma yehu sɛ mfaso wɔ so sɛ yɛhyɛ yɛn ho so? Ebia wokae nnipa bi a wɔn ho asɛm wɔ Bible mu a wotumi hyɛɛ wɔn ho so bere a wohyiaa sɔhwɛ. Wɔn mu baako ne Yakob ba Yosef. Ɔkɔyɛɛ akoa wɔ Potifar fie. Ná Potifar yɛ Farao awɛmfo so panyin. Bere a Yosef yɛ akoa wɔ hɔ no ɔhyɛɛ ne ho so. Esiane sɛ na Yosef yɛ “ɔbarima hoɔfɛfo fi soro besi fam” nti, Potifar yere tuu n’ani sii ne so. Ɔbea no yɛe ara sɛ ɔbɛdaadaa no; ɔyɛɛ saa mpɛn pii. Nanso dɛn na amma Yosef antɔ ɔbea no afiri mu? Ɛbɛyɛ sɛ Yosef gyee bere dwinnwen asɛm no ho hui sɛ, sɛ ogyaagyaa ne ho a, asɛm bɛto no. Bere a ɔbea no soo Yosef atade mu no, Yosef guanee. Ɔkae sɛ: “Ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?”—Gen. 39:6, 9; kenkan Mmebusɛm 1:10.\n9. Dɛn na wubetumi ayɛ de asiesie w’adwene ako atia sɔhwɛ?\n9 Dɛn na yesua fi Yosef asɛm no mu? Ade baako ne sɛ, sɛ biribi yɛ yɛn sɛ yemmu Onyankopɔn mmara so a, ebehia sɛ yeguan fi ho. Ansa na ebinom rebɛyɛ Adansefo no, na ɛyɛ den ma wɔn sɛ wobegyae adidi mmoroso, asanom ntraso, sigaretnom, nnubɔnenom, aguamammɔ, ne nea ɛkeka ho. Ebinom mpo deɛ wɔn asubɔ akyi no, ɛtɔ da a biribi yɛ wɔn sɛ wɔnsan nkɔ wɔn dedaw mu. Sɛ biribi retwetwe wo sɛ bu Yehowa mmara so a, gye bere dwinnwen asɛm no ho yiye. Efisɛ woanni akɔnnɔ bɔne no so a, ebetumi asɛe wo ne Yehowa ntam. Nea wubetumi ayɛ ne sɛ, wubedi kan ahwɛ tebea bi a ebetumi ayɛ sɔhwɛ ama wo na woahwɛ nea wobɛyɛ na woantɔ mu. (Dw. 26:4, 5; Mmeb. 22:3) Sɛ ɛba sɛ wuhyia sɔhwɛ bi saa a, srɛ Yehowa na ɔmma wo nyansa na ama woatumi adi wo ho so.\n10, 11. (a) Dɛn na mmabun pii hyia wɔ sukuu? (b) Dɛn na ebetumi aboa Kristofo a wɔyɛ mmabun ama wɔako atia ɔbrabɔne?\n10 Sɔhwɛ a Yosef hyiae no, Kristofo mmabun pii rehyia bi nnɛ. Yɛnhwɛ ɔhaw a Kim hyiae. Ná ne sukuufo pii de wɔn ho hyɛ ɔbarima ne ɔbea nna mu. Sɛ wɔba sukuu a, ɔbarima ne ɔbea nna a wɔde wɔn ho hyɛɛ mu Memeneda ne Kwasida no, na wɔka de hoahoa wɔn ho. Kim deɛ, na onni asɛm bi a ɛte saa a ɔbɛka. Ɔkae sɛ, esiane sɛ ɔnyɛ nea ne mfɛfo yɛ no bi nti, ɛtɔ da a ɛma ɔte nka sɛ wayɛ “ankonam na wɔayi ne baako ahyɛ ne nsa.” Ɛyɛ a ne mfɛfo no bu no sɛ wagyimi efisɛ onni ɔbarima biara a ɔne no pue. Nanso na Kim nim sɛ nna ho akɔnnɔ ano yɛ den wɔ mmabun pii mu. Enti nyansa wom sɛ Kim ne ɔbarima biara ampue. (2 Tim. 2:22) Ná ne sukuufo taa bisa no sɛ ɔda so yɛ ɔbaabun anaa. Ɛba saa a, nea enti a ɔne obiara nna no, na onya kwan kyerɛkyerɛ mu. Kristofo mmabun a wɔasi wɔn bo sɛ wɔne obiara nna no, yɛn ani gye wɔn ho, na Yehowa nso ani gye wɔn ho paa!\n11 Bible ma yehu nnipa bi a wɔantumi anni wɔn ho so wɔ aguamammɔ ho. Wei yɛ kɔkɔbɔ ma yɛn. Ɛsan nso ma yehu sɛ, sɛ obi anni ne ho so wɔ aguamammɔ ho a, ɛde nsunsuanso bɔne na ɛba. Mmebusɛm ti 7 ka aberante bi a onnim nyansa ho asɛm. Sɛ obi rehyia ɔhaw a Kim hyiae no bi a, ɛsɛ sɛ odwinnwen aberante no asɛm no ho paa. Afei nso, dwinnwen nea Amnon yɛe ne nsunsuanso bɔne a efii nea ɔyɛe mu bae no ho. (2 Sam. 13:1, 2, 10-15, 28-32) Awofo, sɛ moreyɛ abusua som a, mubetumi asusuw Bible mu nsɛm a yɛaka ho asɛm yi ho. Wei bɛboa mo mma ama wɔahu nea ɛsɛ sɛ wɔyɛ wɔ ɔbarima ne ɔbea ayɔnkofa ho na ama wɔatumi adi wɔn ho so.\n12. (a) Dɛn na Yosef yɛe de hyɛɛ ne ho so bere a ohuu ne nuanom no? (b) Tebea ahorow bɛn mu na ɛsɛ sɛ yɛhyɛ yɛn ho so?\n12 Yɛnsan nhwɛ Yosef bio. Bere foforo nso, odii ne ho so. Ná Yosef pɛ sɛ ohu nea ɛwɔ ne nuanom komam, enti bere a wobepuee n’anim wɔ Egypt sɛ wɔrebɛtɔ aduan no, wanyi ne ho adi ankyerɛ wɔn. Afei eduu baabi no, na ontumi nhyɛ ne ho so bio, enti ɔkɔhyɛɛ baabi sui. (Gen. 43:30, 31; 45:1) Sɛ wo yɔnko Kristoni anaa wo dɔfo bi yɛ biribi ma ɛhaw wo a, wubetumi asuasua Yosef na woadi wo ho so. Woyɛ saa a, ɛbɛboa wo na woanyɛ biribi a akyiri yi wubenu wo ho. (Mmeb. 16:32; 17:27) Sɛ wɔatu wo busuani bi a, ehia sɛ wohyɛ wo ho so na wo ne no ammɔ, gye sɛ asɛm bi a ɛho hia paa asɔre. Ɛnna fam sɛ wobɛhyɛ wo ho so wɔ tebea a ɛte saa mu. Nanso sɛ yenim sɛ nea yɛreyɛ no, saa na Onyankopɔn pɛ na yɛredi ne mmara so a, ɛrenyɛ den mma yɛn.\n13. Dɛn na yebetumi asua afi Ɔhene Dawid asɛm no mu?\n13 Bible ma yehu nhwɛso a Ɔhene Dawid yɛe. Ná Dawid wɔ tumi paa nanso bere a Saul ne Simei hyɛɛ no abufuw no, wamfa mmara no anhyɛ ne nsam. (1 Sam. 26:9-11; 2 Sam. 16:5-10) Wei nkyerɛ sɛ Dawid tumi hyɛɛ ne ho so bere nyinaa. Nea ɛma yehu saa ne bɔne a ɔne Bat-Seba yɛe ne sɛnea odii kan yɛɛ n’ade bere a Nabal yɛɛ pɛsɛmenkominya no. (1 Sam. 25:10-13; 2 Sam. 11:2-4) Nanso yebetumi asua biribi pa afi Dawid hɔ. Nea edi kan, ehia sɛ ahwɛfo a wɔwɔ Onyankopɔn nkurɔfo mu hwɛ yiye paa sɛ wobedi wɔn ho so sɛnea ɛbɛyɛ a wɔremfa tumi a wɔwɔ no nni dwuma ɔkwammɔne so. Nea ɛto so mmienu, ɛnsɛ sɛ obiara gye ne ho di dodo sɛ ɔno deɛ sɔhwɛ biara rentumi no.—1 Kor. 10:12.\n14. Dɛn na ɛtoo onua bi, na adɛn nti na ehia sɛ yɛhwɛ sɛnea yɛbɛyɛ yɛn ade wɔ tebea a ɛte saa mu?\n14 Dɛn na wobɛyɛ na ama woatumi adi wo ho so yiye? Momma yɛnhwɛ asɛm bi a esii paa. Drɔbani bi de ne kar kɔbɔɔ Luigi kar to. Drɔbani no a n’asɛm nyɛ dɛ no mmom didii Luigi atɛm, na na ɔpɛ sɛ ɔne no ko mpo. Luigi bɔɔ Yehowa mpae srɛɛ no sɛ ɔmmoa no mma ɔnhyɛ ne ho so, na ɔbɔɔ mmɔden sɛ obedwudwo drɔbani no bo nanso ankosi hwee. Luigi kyerɛw drɔbani no nsiakyibaa ho nsɛm na ofii hɔ kɔe, nanso na drɔbani no da so gyina hɔ reteɛteɛm. Nnawɔtwe baako akyi no, na Luigi rekɔ ɔbea bi hɔ akɔyɛ sankɔhwɛ. Ohui sɛ sɛɛ na ɔbea no kunu ne drɔbani a ɔde kar bɔɔ ne kar to no! Ɔbarima no ani wui, na ɔpaa Luigi kyɛw. Ɔbarima no kae sɛ obehu adwumakuw a wɔhwɛ Luigi nsiakyibaa ho nsɛm so ma wɔayɛ ne kar no ama no ntɛm. Ɔbarima no tiee Bible mu nkɔmmɔ no bi na n’ani gyee ho. Wei maa Luigi hui sɛ eye paa sɛ ɔhyɛɛ ne ho so bere a akwanhyia no sii, na ohui nso sɛ sɛ ne bo fuwii a, anka ebetumi ahaw adwene paa.—Kenkan 2 Korintofo 6:3, 4.\nSɛ yɛhyɛ yɛn ho so oo, yɛanhyɛ yɛn ho so oo, ebetumi aka yɛn asɛnka adwuma (Hwɛ nkyekyɛm 14)\n15, 16. Sɛ wo ne w’abusua sua Bible a, sɛn na ɛbɛboa mo ama moanya ahosodi?\n15 Sɛ Kristofo bɔ mmɔden sua ade daa a, ɛbɛboa wɔn ma wɔanya ahosodi. Kae sɛ Onyankopɔn ka kyerɛɛ Yosua sɛ: “Mma mmara nhoma yi mmfi w’anom, na mmom kenkan na dwinnwen ho awia ne anadwo na woadi nea wɔakyerɛw wom nyinaa so. Woyɛ saa a, ebesi wo yiye na woayɛ w’ade nyansam.” (Yos. 1:8) Sɛ wusua Bible a, ɛbɛyɛ dɛn na atumi aboa wo ama woanya ahosodi?\n16 Ɛde besi ha yi, Bible mu nhwɛso ahorow ama yɛahu sɛ sɛ yedi yɛn ho so a, mfaso wɔ so, ɛnna sɛ yɛanni yɛn ho so nso a ɛde nsunsuanso bɔne ba. Biribi nti na Yehowa ma wɔkyerɛw saa nsɛm yi too hɔ. (Rom. 15:4) Ɛbɛyɛ papa sɛ yɛkenkan, yesua, na yedwinnwen ho! Bɔ mmɔden hu sɛnea ɛfa wo ne w’abusua ho. Srɛ Yehowa na ɔmmoa wo na fa afotu a ɛwɔ n’Asɛm no mu bɔ wo bra. Sɛ wuhu sɛ wunni ahosodi wɔ biribi mu a, gye tom. Afei bɔ ho mpae na yere wo ho yɛ ho adwuma. (Yak. 1:5) Sɛ woyɛ nhwehwɛmu wɔ asafo nhoma mu a, ebetumi aboa wo ama woanya afotu pa a ɛbɛboa wo.\n17. Dɛn na awofo betumi ayɛ de aboa wɔn mma ama wɔanya ahosodi?\n17 Mobɛyɛ dɛn aboa mo mma ama wɔanya ahosodi? Awofo nim sɛ wɔamfa ahosodi anwo wɔn mma. Enti sɛ mmofra benya saa suban yi ne suban pa foforo biara a, gye sɛ awofo yɛ nhwɛso ma wɔn. (Efe. 6:4) Enti sɛ muhu sɛ ɛyɛ den ma mo mma sɛ wɔbɛhyɛ wɔn ho so a, mummisa mo ho sɛ moreyɛ nhwɛso pa anaa. Sɛ mokɔ asɛnka ne asafo nhyiam daa, na moyɛ abusua som daa a, ebetumi aboa mo mma paa. Sɛ mo mma ka sɛ monyɛ biribi mma wɔn na muhu sɛ ɛho nhia a, ɛnsɛ sɛ musuro sɛ mobɛka akyerɛ wɔn sɛ ɛrenyɛ yiye! Yehowa maa Adam ne Hawa huu nea ɛsɛ sɛ wɔyɛ ne nea ɛnsɛ sɛ wɔyɛ; na ɛno bɛma wɔanya obu ama Yehowa tumidi. Saa ara nso na sɛ awofo teɛ wɔn mma so na wɔyɛ nhwɛso pa ma wɔn a, ebetumi ama mmofra no anya ahosodi. Nneɛma a mfaso wɔ so a mubetumi de adua mo mma mu no bi ne sɛ mobɛma wɔanya obu ama Onyankopɔn tumidi na wɔadi ne mmara so.—Kenkan Mmebusɛm 1:5, 7, 8.\n18. Adɛn nti na ɛsɛ sɛ yɛpaw yɛn ayɔnkofo nyansam?\n18 Sɛ yɛyɛ awofo oo, yɛnyɛ awofo oo, ɛsɛ sɛ yɛpaw yɛn ayɔnkofo nyansam. Hwehwɛ nnamfo a wɔbɛhyɛ wo nkuran ama wode botae pa asisi w’ani so na woankɔtɔ ɔhaw mu. (Mmeb. 13:20) Nnamfo a wɔdɔ Yehowa nhwɛso pa betumi aboa wo, na ɛbɛma woasuasua wɔn na wo nso woatumi adi wo ho so. Akyinnye biara nni ho sɛ wɔn nso besua wo suban pa no. Ahosodi a wubenya no yɛ ade titiriw a ɛbɛma woanya Onyankopɔn anim dom da biara, na wo ne w’adɔfo abom agye mo ani.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2017\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM September 2017


Daniel 9 AKCB - Matteus 9 LB\n1Ahasweros babarima Dario (a nʼase fi Media) a wɔyɛɛ no ɔhene wɔ Babilonia ahenni so no, 2afe a edi kan no, me, Daniel, metee ase fii kyerɛwsɛm mu sɛnea Awurade de maa Odiyifo Yeremia se, Yerusalem bɛda mpan mfirihyia aduɔson. 3Ɛno nti, mifuraa atweaatam de nsõ yɛɛ me ho dii mmuada. Afei mede nkotosrɛ kɔɔ Awurade Nyankopɔn anim kɔbɔɔ mpae srɛe. 4Mebɔɔ Awurade me Nyankopɔn mpae, na mepaee mu kae se:\n“Awurade, wo a wo so na woyɛ Onyankopɔn nwonwani! Wo a wudi ɔdɔ apam so—ɔdɔ apam a woayɛ ama wɔn a wɔdɔ wo na wodi wo mmara so. 5Yɛayɛ bɔne, na yɛayɛ mfomso. Yɛabɔ atirimɔden na yɛatew atua; yɛakwati wo mmara ne wʼahyɛde. 6Yɛantie wʼasomfo adiyifo a wɔkasaa wɔ wo din mu kyerɛɛ yɛn ahemfo ne ahenemma ne agyanom ne nnipa a wɔwɔ asase no so nyinaa.\n7“Awurade, woyɛ ɔtreneeni, nanso nnɛ de, yɛn anim agu ase, Yudafo ne Yerusalemfo ne Israelfo nyinaa, wɔn a wɔbɛn ne wɔn a wɔwɔ akyirikyiri a wɔabɔ apansam. Esiane yɛn amumɔyɛ nti, yɛn anim agu ase. 8Awurade, aniwu aka yɛn ne yɛn ahemfo, ahenemma ne yɛn agyanom, efisɛ yɛayɛ bɔne atia wo. 9Ɛwɔ mu sɛ, yɛatew Awurade yɛn Nyankopɔn anim atua, nanso ɔyɛ ahummɔbɔ na ɔde bɔne kyɛ. 10Yɛanyɛ osetie amma Awurade yɛn Nyankopɔn, na yɛanni ne mmara a ɔnam nʼasomfo adiyifo so de maa yɛn no so. 11Israel nyinaa abu wo mmara so, na wɔafi ho a wɔmpɛ sɛ wɔyɛ osetie ma wo.\n“Enti nnome ne atemmu a wɔaka ntam akyerɛw wɔ Onyankopɔn somfo Mose Mmara mu no, wɔahwie agu yɛn so, sɛ yɛayɛ bɔne atia wo nti. 12Ɔhaw kɛse a wobɔɔ ho kɔkɔ sɛ wobɛyɛ atia yɛn ne yɛn ahemfo no, woayɛ. Ɔsoro ase nyinaa, biribiara nsii sɛnea asi wɔ Yerusalem no bi da. 13Sɛnea wɔakyerɛw wɔ Mose mmara mu no, saa amanehunu yi nyinaa aba yɛn so, nanso yɛnhwehwɛɛ Awurade yɛn Nyankopɔn mmɔborɔhunu, sɛ yebefi yɛn bɔne ho na yɛapɛ nokware akyi kwan. 14Awurade antwentwɛn sɛ ɔde amanehunu no bɛba yɛn so, efisɛ Awurade yɛn Nyankopɔn yɛ pɛ wɔ biribiara a ɔyɛ mu, nanso yɛanyɛ osetie amma no.\n15“Awurade yɛn Nyankopɔn, wo a wode nsa a ɛyɛ den yii wo nkurɔfo fii Misraim, de gyee din a atena hɔ abesi nnɛ yi, yɛayɛ bɔne, yɛayɛ mfomso. 16Awurade, sɛnea wo trenee nneyɛe nyinaa te no nti, yi wʼabufuw ne wʼanibere fi wo kuropɔn Yerusalem ne wo bepɔw kronkron no so. Esiane yɛn bɔne ne yɛn agyanom amumɔyɛ nti, nnipa a wɔatwa Yerusalem ho ahyia no nyinaa di Yerusalem ne wo nkurɔfo ho fɛw.\n17“Na afei yɛn Nyankopɔn, tie wʼakoa mpaebɔ, ne ne nkotosrɛ. Wo nti, Awurade, tew wʼanim bio kyerɛ wo kronkronbea hɔ a agyigya no. 18Yɛ aso, me Nyankopɔn na tie; bue wʼani, na hwɛ kuropɔn a wo Din da so a agyigya no. Ɛnyɛ yɛn trenee nti na yɛde yɛn nkotosrɛ aba wʼanim, na mmom ɛyɛ wo mmɔborɔhunu bebrebe no nti. 19Awurade, tie! Awurade, fa kyɛ! Awurade, tie na yɛ! Wo nti, me Nyankopɔn, ntwentwɛn wʼanan ase, efisɛ wo Din da wo kuropɔn ne wo nkurɔfo so.”\nGabriel Kyerɛ Daniel Anisoadehu No Ase\n20Bere a merekasa na merebɔ mpae, na mereka me ne me nkurɔfo Israelfo bɔne akyerɛ, na mede mʼadesrɛ reto Awurade me Nyankopɔn anim ama ne bepɔw kronkron no, 21na migu so rebɔ mpae no, Gabriel a mihuu no kan anisoadehu mu no de ahoɔhare baa me nkyɛn bɛyɛ anwummere afɔrebɔ bere mu. 22Ɔkyerɛkyerɛɛ me se, “Daniel, maba ha sɛ merebrɛ wo nhumu ne ntease. 23Wufii ase sɛ worebɔ mpae pɛ no, mmuae bae, na maba sɛ merebɛka akyerɛ wo, efisɛ, wobu wo yiye. Enti dwene asɛm no ho na te anisoadehu no ase.\n24“ ‘Mmere aduɔson ahorow ason’ na wɔahyɛ ama wo nkurɔfo ne wo kuropɔn kronkron no sɛ wɔmfa nnyae mmarato, na wontwa bɔneyɛ so, na wɔmpata atirimɔden, na trenee a to ntwa da mmra, na wɔnsɔw anisoadehu ne nkɔmhyɛ ano, na wɔnsra Kronkron mu Kronkronbea hɔ ngo.\n25“Tie na te eyi ase: Efi bere a asɛm no bɛkɔ ama wɔasi Yerusalem ayɛ no foforo, kosi sɛ Nea Wɔasra no Ngo no bɛba no bɛyɛ mmere ason ahorow ‘ason’, ne aduosia abien ahorow ‘ason.’ Wobeyiyi mmorɔn ne akwan na wɔayɛ bammɔ a ɛyɛ den, nanso ɛbɛyɛ ahohiahia bere mu. 26Mmere aduosia abien ahorow ason akyi no, wobekum Nea Wɔasra no ngo no a wɔrennya ne ho asɛm biara. Ɔhene a ɔbɛba no nkurɔfo bɛba abɛsɛe kuropɔn ne kronkronbea no. Awiei no bɛba sɛ nsuyiri, na ɔko ne mu ahoyeraw bɛba akosi awiei sɛnea wɔahyɛ no. 27Ɔbɛhoro ɔno ne nnipa bebree ntam apam so dua wɔ mmere ‘ason’ baako mu. Na mmere ‘ason’ no mfimfini no, obegyae afɔrebɔ ne ayɛyɛdema. Obedua abusude a ɛde ɔsɛe bɛba wɔ asɔredan no mu, kosi sɛ awiei a wɔahyɛ no behwie agu ne so.”\nAKCB : Daniel 9


Adiyisɛm 22 AKCB – Revelation 22 NIRV | Biblica\nAdiyisɛm 22 AKCB – Revelation 22 NIRV\n1Ɔbɔfo no kyerɛɛ me nkwa asubɔnten a ani tew kurunnyenn sɛ ahwehwɛ a efi Onyankopɔn ne Oguamma no ahengua so, 2na ɛsen fa kurow no tempɔn kɛse no mfimfini. Nkwa dua si asu no fa biara a afe biara ɛsow aba ahorow dumien wɔ ɔsram biara. Wɔde so ahaban no sa aman ahorow no yare. 3Biribiara a ɛwɔ Onyankopɔn nnome ase no nkɔ kurow no mu. Wobehu Onyankopɔn ne Oguamma no ahengua wɔ kurow no mu na nʼasomfo bɛsom no. 4Wobehu nʼanim na wɔbɛkyerɛw ne din agu wɔn moma so. 5Ade rensa wɔ hɔ bio, na akanea anaa hann ho nhia, efisɛ Awurade Nyankopɔn bɛyɛ wɔn hann na wobedi ade sɛ ahene daa daa.\n6Afei ɔbɔfo no ka kyerɛɛ me se, “Saa nsɛm yi yɛ nokware a wode wo ho to so a, eye. Na Awurade Nyankopɔn a ɔde Honhom ma adiyifo no somaa ne bɔfo se ɔmmɛkyerɛ nʼasomfo nea ɛbɛba nnansa yi ara no.”\n7Yesu kae se, “Muntie! Mereba nnansa yi ara, Nhyira nka wɔn a wotie adiyisɛm a ɛwɔ saa nhoma yi mu no!”\n8Me Yohane, mate na mahu saa nneɛma yi nyinaa. Na metee ne nyinaa, huu ne nyinaa wiei no, mibutuw ɔbɔfo no a ɔkyerɛɛ me saa nneɛma yi nyinaa no nan ase pɛɛ sɛ mesom no. 9Nanso ɔka kyerɛɛ me se, “Nyɛ saa! Meyɛ ɔsomfo te sɛ wo nuanom adiyifo ne wɔn a wodi nhoma yi mu nsɛm no so no ara pɛ. Som Onyankopɔn!”\n10Na ɔka kyerɛɛ me se, “Nkata saa adiyisɛm a ɛwɔ nhoma yi mu no so, efisɛ bere no abɛn. 11Obiara a ɔyɛ bɔne no nkɔ so nyɛ bɔne, na nea ɔyɛ fi no nkɔ so nyɛ fi; nea ɔyɛ papa no nkɔ so nyɛ papa, na nea ɔyɛ kronkron no nkɔ so nyɛ kronkron.”\n12Hwɛ! Mereba ntɛm! Mikura mʼakatua sɛ mede rebɛma obiara sɛnea nʼadwumayɛ te. 13Mene Alfa ne Omega, Ɔkannifo ne Okyikafo, Mfiase ne Awiei.\n14“Nhyira nka wɔn a wɔhoro wɔn ntade ma efi, na wɔn na wɔwɔ ho kwan sɛ wodi nkwa dua no aba na wɔfa kurow no pon no mu. 15Na Kurow no akyi na akraman ne asumanfo ne nguamanfo ne awudifo ne abosonsomfo ne wɔn a wɔpɛ atoro na wodi atoro no nyinaa wɔ.\n16“Me, Yesu, na masoma me bɔfo sɛ ɔmmɛbɔ mo saa nhoma yi nyinaa ho amanneɛ wɔ asafo mu. Meyɛ Dawid busuani. Mene anɔpa nsoromma a ɛhyerɛn no.”\n17Honhom no ne ayeforo no se, “Ɛsɛ sɛ obiara a ɔte saa asɛm yi nso ka se, ‘Bra!’ Na nea osukɔm de no no mmra, na nea ɔpɛ no nso, ommegye nkwa nsu no kwa.”\n18Me, Yohane, mebɔ obiara a ɔte saa adiyisɛm a ɛwɔ nhoma yi mu no kɔkɔ se: Sɛ obi de bi ka ho a, Onyankopɔn de asotwe bɛka ne haw a wakyerɛ mu wɔ saa nhoma yi mu no ho. 19Na sɛ obi nso yi bi fi adiyisɛm a ɛwɔ saa nhoma yi mu no mu a, Onyankopɔn beyi ne kyɛfa a obenya wɔ nkwa dua no ne kurow Kronkron a wɔakyerɛkyerɛ mu wɔ nhoma yi mu no.\n20Nea odi nhoma yi ho adanse no ka se, “Yiw! Mereba ntɛm!”\n21Yɛn Awurade Yesu Kristo adom nka ahotefo nyinaa. Amen.\nAKCB : Adiyisɛm 22


Adɛn Nti na Ɛsɛ sɛ Yehyiam Som Onyankopɔn? | Adesua\nKENKAN WƆ Afrikaans Aukan Baoule Batak (Karo) Batak (Toba) Betsimisaraka (Southern) Bislama Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Javanese Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n‘Wɔkɔɔ so tuu wɔn ho sii hɔ, na wɔboom kyɛɛ nneɛma, [anaa wɔkɔɔ so hyiaam].’—ASOMAFO NNWUMA 2:42.\nNNWOM: 20, 119\nADAKA A WƆATO DIN “NEA ENTI A ƐSƐ SƐ YƐKƆ ASAFO NHYIAM” NO, FA MU NSƐM KYERƐ . . .\nnea enti a asafo nhyiam ye ma yɛn.\nsɛnea yɛkɔ asafo nhyiam a, ɛboa afoforo.\nsɛnea yɛkɔ asafo nhyiam a, Yehowa te nka.\n1-3. (a) Dɛn na Kristofo ayɛ de akyerɛ sɛ wɔn ani sɔ sɛ wobehyiam? (Hwɛ mfonini a ɛwɔ adesua yi mfiase no.) (b) Dɛn na yebesusuw ho wɔ adesua yi mu?\nBERE a Corinna dii mfe 17 no, wɔkyeree ne maame kɔtoo afiase wɔ akyirikyiri baabi. Akyiri yi, wɔfaa Corinna nso fii ne kurom de no twaa akwansin mpempem pii kɔɔ Siberia kɔyɛɛ afumdwuma. Wɔma ɔyɛɛ adwuma sɛ abaawa. Ɛtɔ da a, na wɔhyɛ no ma ogyina awɔw mu yɛ adwuma, na na wɔmma no atade a ɔde bɛko awɔw. Ɔhaw yi nyinaa akyi no, Corinna ne onuawa foforo yɛɛ wɔn adwene sɛ wɔbɛyɛ nea wobetumi biara afi afum hɔ akɔ asafo nhyiam.\n2 Corinna kae sɛ: “Yefii afum hɔ anwummere nantew twaa kilomita 25 (akwansin 15) kɔɔ keteke gyinabea. Keteke no tui ahemadakye nnɔn mmienu. Yɛtenaa keteke no mu nnɔnhwerew nsia ansa na yɛresi anantew kilomita du (akwansin nsia) akɔ baabi a yehyiam no.” Corinna ani gyei paa sɛ ɔkɔɔ asafo nhyiam no. Corinna kae sɛ: “Asafo nhyiam no ase no, yesuaa Ɔwɛn-Aban na yɛtoo Ahenni nnwom. Nhyiam a yɛkɔe no hyɛɛ yɛn gyidi den paa.” Anuanom mmea baanu no san kɔɔ afum hɔ nnansa akyi, nanso afuw wura no anhu mpo sɛ wotuu kwan.\n3 Yehowa nkurɔfo ani gye ho sɛ wɔne wɔn ho wɔn ho bɛbɔ bere nyinaa. Ná Kristofo a wɔwɔ asomafo no bere so no ani gye ho paa sɛ wobehyiam asom Yehowa na wɔasua ne ho ade. (Asomafo Nnwuma 2:42) Ɛda adi sɛ wo nso w’ani gye ho sɛ wobɛkɔ asafo nhyiam. Nanso sɛnea ɛtaa yɛ anuanom nyinaa no, ebia ɛyɛ wo den sɛ wobɛkɔ asafo nhyiam daa. Ebia wode nnɔnhwerew pii yɛ adwuma anaa wowɔ nneɛma pii a ɛsɛ sɛ woyɛ, enti bere nyinaa na woabrɛ. Sɛ saa a, dɛn na ɛbɛboa yɛn ma yɛayɛ nea yebetumi biara akɔ asafo nhyiam?  (Hwɛ awiei asɛm no.) Dɛn na yɛbɛyɛ de ahyɛ yɛn Bible asuafo ne afoforo nkuran ma wɔakɔ asafo nhyiam daa? Adesua yi bɛma yɛahu nea enti a asafo nhyiam a yɛbɛkɔ ye ma yɛn, nea enti a ɛboa afoforo, ne nea enti a ɛsɔ Yehowa ani. —Hwɛ awiei asɛm no.\nASAFO NHYIAM BOA YƐN\n4. Sɛ yehyiam a, ɔkwan bɛn so na ɛboa yɛn ma yesua Yehowa ho ade?\n4 Yɛkɔ asafo nhyiam a, wɔkyerɛkyerɛ yɛn. Yesua Yehowa ho ade pii wɔ asafo nhyiam ase. Nnansa yi, asafo dodow no ara suaa Bɛn Yehowa nhoma no wɔ Asafo Bible Adesua ase. Bere a yesuaa Yehowa su ahorow no, wotee nka sɛn? Na nea wo nuanom ka faa Yehowa ho no nso kaa wo sɛn? Akyinnye biara nni ho sɛ, ɛmaa ɔdɔ a wowɔ ma Yehowa no mu yɛɛ den. Yɛkɔ asafo nhyiam a, yetie ɔkasa ahorow a egyina Bible so, yɛhwɛ ɔyɛkyerɛ ahorow, na sɛ anuanom rekenkan Bible a, yɛyɛ aso tie. Wei nyinaa boa ma yenya Bible mu nimdeɛ pii. (Nehemia 8:8) Wo de hwɛ, nnawɔtwe biara yenya nimdeɛ pii bere a yɛresiesie yɛn ho ama Bible akenkan. Afei sɛ yɛn nuanom ka nea wɔhyɛɛ no nsow wɔ akenkan no mu kyerɛ yɛn a, ɛboa yɛn.\n5. Ɔkwan bɛn so na Kristofo nhyiam aboa wo ma wode nea wusua fi Bible mu bɔ wo bra, na sɛn na aboa wo ma w’asɛnka atu mpɔn?\n5 Asafo nhyiam boa yɛn ma yɛde nea yɛasua afi Bible mu bɔ yɛn bra. (1 Tesalonikafo 4:9, 10) Ɛho nhwɛso ne Ɔwɛn-Aban Adesua. Woakɔ Ɔwɛn-Aban Adesua bi a ahyɛ wo nkuran ama woayere wo ho wɔ Yehowa som mu, ama wo mpaebɔ atu mpɔn, anaa ama wode onua bi bɔne akyɛ no? Asafo nhyiam a yɛkɔ nnawɔtwe no mu no betumi aboa yɛn ma yɛahu sɛnea yɛbɛka asɛmpa no ne sɛnea yɛbɛboa afoforo ma wɔate nokware a ɛwɔ Bible mu ase.—Mateo 28:19, 20.\n6. Ɔkwan bɛn so na asafo nhyiam hyɛ yɛn nkuran na ɛboa yɛn ma yɛyɛ den?\n6 Yɛkɔ asafo nhyiam a, yenya nkuranhyɛ. Satan wiase no pɛ sɛ yɛn gyidi yɛ mmerɛw. Ebetumi ama yɛn ani so atan yɛn na yɛn abam abu. Nanso asafo nhyiam hyɛ yɛn nkuran ma yɛkɔ so som Yehowa. (Kenkan Asomafo Nnwuma 15:30-32.) Yɛtaa susuw Bible nkɔmhyɛ a abam ho. Wei boa yɛn ma yenya awerɛhyem paa sɛ ɛbɔ a Yehowa ahyɛ biara bɛbam. Yɛn nuanom ma kasa ahorow de hyɛ yɛn nkuran. Saa ara na nnwom a wofi wɔn komam to de yi Yehowa ayɛ, ne mmuae a wɔma nso hyɛ yɛn nkuran. (1 Korintofo 14:26) Sɛ yɛne wɔn bɔ nkɔmmɔ ansa na yɛafi nhyiam no ase na yɛne wɔn bɔ bere a yɛapɔn nso a, ɛma yɛn ani gye. Yehu sɛ yɛwɔ nnamfo pii a wodwen yɛn ho paa.—1 Korintofo 16:17, 18.\nAsafo nhyiam hyɛ yɛn nkuran ma yɛkɔ so som Yehowa\n7. Adɛn nti na ɛho hia paa sɛ yɛkɔ asafo nhyiam?\n7 Yɛkɔ asafo nhyiam a, Onyankopɔn de ne honhom kronkron boa yɛn. Yesu ma honhom kronkron kyerɛ asafo ahorow no kwan. Nokwasɛm ne sɛ, ɔka kyerɛ yɛn sɛ ‘yentie nea honhom no ka kyerɛ asafo ahorow no.’ (Adiyisɛm 2:7) Honhom kronkron betumi aboa yɛn ma yɛadi nkonim wɔ sɔhwɛ mu na yɛde akokoduru aka asɛmpa no. Ebetumi nso aboa yɛn ma yɛasisi gyinae pa. Ɛno nti, ɛsɛ sɛ yɛyɛ nea yebetumi biara kɔ asafo nhyiam ma Onyankopɔn honhom kronkron boa yɛn.\nYƐKƆ ASAFO NHYIAM A, YƐBOA AFOFORO\n8. Yɛkɔ asafo nhyiam na yɛn nuanom hu sɛ yɛrema mmuae na yɛreto nnwom a, ɔkwan bɛn so na ɛboa wɔn? (Hwɛ adaka yi nso, “ Yɛbɛpɔn Biara, na Wanya Ahoɔden Foforo.”)\n8 Yɛkɔ asafo nhyiam a, yɛma yɛn nuanom hu sɛ yɛdɔ wɔn. Yɛn asafo mufo pii refa ɔhaw a emu yɛ den mu. Ɔsomafo Paulo kyerɛwee sɛ: “Momma yensusuw yɛn ho yɛn ho ho.” (Hebrifo 10:24, 25) Sɛ yɛne yɛn nuanom hyiam hyehyɛ yɛn ho nkuran a, yɛma wohu sɛ yedwen wɔn ho. Yɛkɔ asafo nhyiam a, yɛma yɛn nuanom hu sɛ yɛpɛ sɛ yɛne wɔn bɔ nkɔmmɔ na yehu sɛnea wɔn ho te. Sɛ wɔte sɛ yɛrema mmuae na wohu sɛ yefi yɛn koma mu reto nnwom nso a, ɛhyɛ wɔn nkuran paa.—Kolosefo 3:16.\n9, 10. (a) Asɛm a Yesu kae wɔ Yohane 10:16 no, kyerɛ sɛnea ɛboa yɛn ma yehu nea enti a ɛsɛ sɛ yɛne yɛn nuanom hyiam. (b) Yɛkɔ asafo nhyiam daa a, yɛbɛyɛ dɛn aboa obi a n’abusua apo no?\n9 Yɛkɔ asafo nhyiam a, ɛboa ma asafo no yɛ baako. (Kenkan Yohane 10:16.) Yesu de ne ho totoo oguanhwɛfo ho, ɛnna ɔde n’akyidifo nso totoo nguan ho. Susuw asɛm yi ho hwɛ: Yɛmfa no sɛ nguan mmienu gyina bepɔw bi so, mmienu gyina amena bi mu, ɛnna baako nso gyina baabi foforo. Wohwɛ a, yebetumi afrɛ saa nguan nnum no sɛ nguankuw? Dabi, efisɛ nguankuw boa wɔn ho ano di wɔn hwɛfo akyi. Enti sɛ yɛankɔ asafo nhyiam a, na yɛayi yɛn nuanom baako ahyɛ wɔn nsa. Ɛsɛ sɛ yehyiam sɛ “kuw biako” na yedi “ɔhwɛfo biako” akyi.\n10 Asafo nhyiam boa ma yɛyɛ abusua baako a ɔdɔ wom. (Dwom 133:1) Asafo no mufo binom wɔ hɔ a, wɔn awofo anaa wɔn nuanom apo wɔn. Nanso Yesu hyɛɛ bɔ sɛ ɔbɛma wɔanya abusuafo a wɔbɛdɔ wɔn na wɔahwɛ wɔn. (Marko 10:29, 30) Sɛ wokɔ asafo nhyiam daa a, asafo no muni bi betumi de wo ayɛ agya, ɛna, onuabarima, anaa onuabea. Sɛ yesusuw ho saa a, yɛbɛyɛ nea yebetumi biara akɔ asafo nhyiam daa.\nYƐBƐPƆN BIARA, NA WANYA AHOƆDEN FOFORO\n“NNANSA yi, yare reteetee me. Ɛyɛ den sɛ mɛkɔ asafo nhyiam. Nanso, sɛ meyɛ nkakrankakra du hɔ a, honhom fam aduan a Yehowa asiesie no boa me paa. Ɛwom sɛ me kotodwe tutu me, komayare reteetee me, na asikreyare ama merehu amane pii de, nanso bere biara a yɛbɛpɔn asafo nhyiam no, na manya ahoɔden foforo.\n“Da a edi kan a metee sɛ yɛn asafo no reto dwom 68 no, misui. Dwom no asɛmti ne ‘Mmɔborɔni Mpaebɔ.’ Ná dwom no yɛ dɛ yiye! Afiri a ɛhyɛ m’asom nti metee obiara nne, na metoo dwom no bi. Hwɛ sɛnea m’ani gyei wɔ hɔ!”—George, wadi mfe 58.\nYƐBƐMA YEHOWA ANI AGYE\n11. Ɔkwan bɛn so na yɛkɔ asafo nhyiam a, ɛboa ma yɛde nea ɛfata ma Yehowa?\n11 Yɛkɔ asafo nhyiam a, yɛde nea ɛfata ma Yehowa. Yehowa na ɔbɔɔ yɛn enti ɛsɛ sɛ yɛda no ase, yedi no ni, na yeyi no ayɛ. (Kenkan Adiyisɛm 7:12.) Yɛkɔ asafo nhyiam a, yɛbɔ Yehowa mpae, yɛto nnwom yi no ayɛ, na yɛkamfo no. Hwɛ hokwan kɛse a yenya de som Yehowa nnawɔtwe biara!\nSɛ yɛyɛ yɛn adwene sɛ yɛbɛkɔ asafo nhyiam a, Yehowa hu. Na sɛ yemia yɛn ani kɔ a, n’ani sɔ\n12. Sɛ yetie Yehowa ahyɛde a ɛka sɛ yɛnkɔ asafo nhyiam no a, ɛka no sɛn?\n12 Yehowa na ɔbɔɔ yɛn, na ɛsɛ sɛ yetie no. Wama yɛn ahyɛde sɛ yenhyiam bere nyinaa, ne titiriw, bere a awiei no rebɛn no. Enti sɛ yedi saa ahyɛde no so a, Yehowa ani gye. (1 Yohane 3:22) Sɛ yɛyɛ yɛn adwene sɛ yɛbɛkɔ asafo nhyiam a, Yehowa hu. Na sɛ yemia yɛn ani kɔ a, n’ani sɔ.—Hebrifo 6:10.\n13, 14. Adɛn nti na yɛka sɛ yɛkɔ asafo nhyiam a, yɛbɛn Yehowa ne Yesu?\n13 Yɛkɔ asafo nhyiam a, yɛma Yehowa hu sɛ yɛpɛ sɛ yɛbɛn ɔne ne Ba no. Yɛkɔ asafo nhyiam a, yesua Bible. Yehowa kyerɛ yɛn nea ɛsɛ sɛ yɛyɛ ne sɛnea ɛsɛ sɛ yɛbɔ yɛn bra. (Yesaia 30:20, 21) Sɛ wɔn a wɔnyɛ Yehowa asomfo ba yɛn nhyiam ase a, wohu sɛ Onyankopɔn rekyerɛ yɛn kwan. (1 Korintofo 14:23-25) Yehowa ma honhom kronkron kyerɛ yɛn kwan wɔ asafo nhyiam ase, na yehu sɛ ɔno na ɔkyerɛkyerɛ yɛn. Enti sɛ yɛkɔ asafo nhyiam a, yetie Yehowa asɛm, yehu sɛ ɔdɔ yɛn paa, na ɛma yɛbɛn no.\n14 Yesu yɛ asafo no Ti. Ɔkae sɛ: “Nea baanu anaa baasa ahyiam me din mu no, na mewɔ wɔn mfinimfini.” (Mateo 18:20) Bible san ka sɛ Yesu ‘nam’ asafo ahorow no “mfinimfini.” (Adiyisɛm 1:20–2:1) Ɛda adi sɛ Yehowa ne Yesu ka yɛn ho, na wɔrehyɛ yɛn den wɔ asafo nhyiam ase. Sɛ Yehowa hu sɛ woreyɛ nea wubetumi biara sɛ wobɛbɛn ɔne ne Ba no a, wohwɛ a, ɛbɛka no sɛn?\n15. Yɛkɔ asafo nhyiam a, dɛn na ɛkyerɛ sɛ yɛpɛ sɛ yetie Onyankopɔn?\n15 Yɛkɔ asafo nhyiam a, yɛma Yehowa hu sɛ yɛpɛ sɛ yetie no. Yehowa nhyɛ yɛn sɛ yentie no. (Yesaia 43:23) Enti sɛ yedi n’ahyɛde so kɔ asafo nhyiam a, yɛma ohu sɛ yɛdɔ no, na yegye tom sɛ ɔwɔ hokwan sɛ ɔkyerɛ yɛn nea yɛnyɛ. (Romafo 6:17) Nhwɛso bi ni. Yɛmfa no sɛ yɛn adwumawura pɛ sɛ yɛyɛ adwuma pii, na ɛno bɛma yɛatoto asafo nhyiam mu. Sɛ ɛba saa a, dɛn na yɛbɛyɛ? Anaa ebia aban bɛka sɛ, obiara a ɔbɛkɔ asafo nhyiam akɔsom Yehowa no, wɔbɛbɔ no ka, wɔde no bɛto afiase, anaasɛ wɔbɛtwe n’aso denneennen. Ɛtɔ da a, sɛ́ anka yɛbɛkɔ asafo nhyiam no, na yɛpɛ sɛ yekogye yɛn ani mmom. Nsɛm yi mu biara mu no, yɛn ankasa na ɛsɛ sɛ yesi nea yɛpɛ sɛ yɛyɛ ho gyinae. (Asomafo Nnwuma 5:29) Nanso bere biara a yɛbɛyɛ nea Yehowa pɛ no, yɛma n’ani gye.—Mmebusɛm 27:11.\nKƆ SO NE WO NUANOM NHYIAM\n16, 17. (a) Yɛyɛ dɛn hu sɛ na tete Kristofo no ntoto asafo nhyiam a wɔbɛkɔ ase? (b) Ná Onua George Gangas te nka sɛn wɔ Kristofo nhyiam ho?\n16 Bere a asuafo no hyiaam wɔ Pentekoste afe 33 akyi no, Kristofo no hyiaam daa som Yehowa. Bible ka sɛ, ‘Wɔkɔɔ so tuu wɔn ho sii hɔ maa asomafo no nkyerɛkyerɛ, na wɔboom kyɛɛ nneɛma, anaa wɔkɔɔ so hyiaam.’ (Asomafo Nnwuma 2:42) Bere a Roma aban ne Yudafo nyamesom akannifo retaa Kristofo mpo no, wɔkɔɔ so hyiaam. Ɛwom, na ɛyɛ den sɛ wɔbɛkɔ nhyiam de, nanso wɔyɛɛ nea wobetumi biara kɔe.\n17 Ɛnnɛ nso, Yehowa asomfo ani sɔ asafo nhyiam paa, na wɔkɔ a wɔn ani gye. George Gangas de bɛboro mfe 22 somee sɛ Akwankyerɛ Kuw no muni. Ɔkae sɛ: “Me de, ade baako a ɛma m’ani gye na ɛhyɛ me nkuran paa ne sɛ me ne me nuanom behyiam. M’ani gye paa sɛ mɛka anuanom a wodu Ahenni Asa so ntɛm ho, na sɛ ɛbɛyɛ yiye a, maka wɔn a womfi hɔ ntɛm nso ho. Sɛ me ne Onyankopɔn nkurɔfo rebɔ nkɔmmɔ a, m’ani gye me komam. Me ne wɔn wɔ hɔ a, mihu sɛ efie ne fie, mete nka sɛ mewɔ honhom fam paradise.” Ɔde kaa ho sɛ: “Me koma so ade paa ne sɛ mɛkɔ asafo nhyiam.”\n18. Wote nka sɛn wɔ asafo nhyiam ho, na dɛn na woasi wo bo sɛ wobɛyɛ?\n18 Sɛ wokɔ asafo nhyiam kɔsom Yehowa a, wo nso wote nka saa? Sɛ saa a, kɔ so yɛ nea wubetumi biara ne wo nuanom nhyiam. Sɛ ɛyɛ den mpo a, mia w’ani kɔ. Ma Yehowa nhu sɛ wote nka sɛ Ɔhene Dawid. Ɔkae sɛ: “Yehowa, medɔ wo fie tena.”—Dwom 26:8.\n^  (nkyekyɛm 3) Yɛn nuanom binom ntumi nkɔ asafo nhyiam daa esiane tebea ahorow a wontumi nyɛ ho hwee nti. Ebia na wɔyare denneennen. Wobetumi anya awerɛhyem sɛ Yehowa nim nea wɔrefa mu, na n’ani sɔ mmɔden biara a wɔrebɔ sɛ wɔbɛsom no no paa. Asafo mu mpanyimfo betumi aboa wɔn a wɔte saa ma wɔatie dwumadi a ɛkɔ so wɔ asafo nhyiam ase no. Wobetumi ama wɔatie wɔ tɛlɛfon so, na wobetumi nso akyere agu afiri so akɔma wɔn.\n^  (nkyekyɛm 3) Hwɛ adaka a wɔato din “ Nea Enti a Ɛsɛ Sɛ Yɛkɔ Asafo Nhyiam” no.\nNEA ENTI A ƐSƐ SƐ YƐKƆ ASAFO NHYIAM\nYehowa kyerɛkyerɛ yɛn.\nOnyankopɔn honhom kronkron boa yɛn.\nYenya hokwan kyerɛ yɛn nuanom sɛ yɛdɔ wɔn.\nYɛka bɛn yɛn nuanom.\nYɛde nea ɛfata ma Yehowa.\nYɛma Yehowa hu sɛ yɛpɛ sɛ yɛbɛn ɔne ne Ba no.\nYɛma Yehowa hu sɛ yɛpɛ sɛ yetie no.\nYehyiam som: Yɛdɔ Yehowa na yɛpɛ sɛ yetie no, enti yɛn ani gye ho paa sɛ yɛne yɛn nuanom bɛbom ayi no ayɛ. Yɛkɔ asafo nhyiam a, yɛbɔ Yehowa mpae, yɛto nnwom yi no ayɛ, na yɛkamfo no. Wei ma Yehowa ani gye


“Ɛno Ne Akyɛde a Ne Sɛso Nni Hɔ a Me Nsa Aka”\nBere a wɔkyɛɛ abaayewa bi a wadi mfe 13 kraman no, saa na ɔkae. Ɔbea bi a adwuma ama asi no yiye nso kaa sɛ, bere a na ɔwɔ ntoaso sukuu no, ne Papa kyɛɛ no kɔmputa, na ɛno na ɛsesaa n’asetena. Ɔbarima bi a ɔwaree nkyɛe nso, bere a wonyaa afe no, ne yere de ne nsa yɛɛ kaad maa no. Ɔbarima no tee nka sɛ ɛno ne akyɛde a ne sɛso nni hɔ a ne nsa aka.\nAfe biara, sɛ edu bere titiriw bi a, nnipa bebree de mmere pii yɛ nea wobetumi biara sɛ wobenya akyɛde a “ne sɛso nni hɔ” ama wɔn adamfo anaa wɔn busuani. Saa nkurɔfo yi mu dodow no ara nyae a anka nnipa no bɛkyerɛ ho anisɔ te sɛ nea yɛaka wɔ mfiase no. Wo nso ɛ? Wopɛ sɛ wokyɛ obi ade ma n’ani sɔ paa? Anaa wopɛ sɛ wunya akyɛde a ɛbɛsom bo ama wo paa?\nObiara nyaa no saa a anka ɔpɛ. Sɛ obi nya akyɛde a, ɛma n’ani gye. Nanso ɛnyɛ ɛno nko ara ne asɛm no. Mmom no, sɛ obi kyɛ ade nso a, ɛwɔ sɛnea ɔte nka. Bible ka sɛ: “Ɔma mu wɔ anigye pii sen ogye.” (Asomafo Nnwuma 20:35) Ɛwom, sɛ obi kyɛ ade na n’ani betumi agye kɛse a, gye sɛ nea ɔkyɛɛ no ade no ani sɔ akyɛde no paa.\nSɛ saa a, dɛn na wobɛyɛ na sɛ wokyɛ obi ade a, wo ne no nyinaa ani agye kɛse? Sɛ wuntumi mma obi akyɛde a “ne sɛso nni hɔ” mpo a, dɛn na wobɛyɛ na nkurɔfo ani asɔ w’akyɛde paa?


Atemmufo 20 AKCB - Matteus 20 LB\nIsraelfo Tu Benyaminfo So Sa\n1Afei, Israelfo nyinaa; fi Dan kosi Beer-Seba ne Gilead asase so behyiaa wɔ Awurade anim sɛ nnipa baako wɔ Mispa. 2Nnipa no nyinaa ne Israel mmusuakuw no nyinaa ntuanofo, akofo mpem ahannan a wokurakura afoa kɔɔ Onyankopɔn mma guabɔ no ase. 3(Nkra duu Benyamin asase so sɛ Israelfo mmusuakuw a wɔaka no kɔ Mispa.) Israelfo no bisaa nea ɛyɛɛ a saa awudisɛm yi sii.\n4Enti Lewini a ɔyɛ ɔbea a wokum no no kunu no kae se, “Me ne me mpena baa Gibea a ɛwɔ Benyamin asase so bɛdaa hɔ. 5Anadwo no Gibea ntuanofo no mu bi betwaa ofi no ho hyiae, pɛɛ sɛ wokum me, na wɔtoo me mpena no mmonnaa ma owui. 6Mefaa me mpena no twitwaa no asinasin de sin baako biara kɔɔ Israel mantam biara so. Efisɛ saa mmarima yi ayɛ atantanne ne aniwude wɔ Israel. 7Enti mprempren, ɛsɛ sɛ Israelfo nyinaa fa adwene wɔ eyi ho.”\n8Nnipa no nyinaa sɔre buae se, “Yɛn mu biara rensan nkɔ fie. 9Mmom, yɛbɛbɔ ntonto na yɛahu wɔn a wɔbɛkɔ akɔtow ahyɛ Gibea so. 10Abusuakuw biara mu mmarima nkyɛmu du mu baako na wobeyi wɔn ama wɔama yɛn akofo no nnuan, na yɛn a yɛaka no nso atɔ Gibea so were wɔ animguasede a wɔayɛ wɔ Israel no.” 11Enti Israelfo nyinaa ano kɔɔ bɛnkoro boaa wɔn ho ano sɛ wɔbɛkɔ akɔtow ahyɛ kurow no so.\n12Israelfo no somaa abɔfo kɔɔ Benyamin abusuakuw no mu kobisaa wɔn se, “Dɛn awurukasɛm na moadi wɔ mo mu yi? 13Munyi saa amumɔyɛfo a wofi Gibea no mmra, na yenkum wɔn na yentu saa awurukasɛm yi ase mfi Israel.”\nNanso Benyaminfo no antie. 14Mmom, wofifi wɔn nkurow mu boaa wɔn ho ano wɔ Gibea sɛ wɔne Israelfo no rebɛko. 15Akofo mpem aduonu asia a wokurakura afoa koduu Gibea, kɔkaa akofo ahanson a na wɔte hɔ dedaw no ho. 16Na Benyamin akofo no mu ahanson yɛ abenkumma a wɔn mu biara yɛ antoamfom wɔ ahwimmotow mu. 17Na Israelfo wɔ akofo mpem ahannan a wokurakura mfoa a Benyamin akofo nka ho.\n18Ansa na wɔrebefi ɔko no ase no, Israelfo no kɔɔ Bet-El kobisaa Onyankopɔn se, “Abusuakuw bɛn na ɛsɛ sɛ wodi ɔko no anim tia Benyaminfo no?”\nAwurade buae se, “Yuda na ɛsɛ sɛ wodi anim.”\n19Enti Israelfo no sii mu anɔpahema kɔkyeree nsraban wɔ baabi a ɛbɛn Gibea. 20Afei, wotu teɛe de wɔn ani kyerɛɛ Gibea sɛ wɔrekɔtow ahyɛ Benyamin mmarima no so. 21Nanso Benyamin akofo a na wɔrebɔ kurow no ho ban no pue kunkum Israelfo no mpem aduonu abien wɔ akono hɔ da no ara.\n22Nanso Israelfo nyaa akokoduru boaa wɔn ho ano wɔ faako a wɔkoo da a edi anim no. 23Na wɔakɔ Bet-El akosu wɔ Awurade anim akosi anwummere. Afei, wobisaa Awurade se, “Yɛne yɛn ara abusuafo a wofi Benyamin nko bio ana?”\nNa Awurade buae se, “Monkɔ na mo ne wɔn nkɔko.”\n24Enti wɔkɔko tiaa Benyamin akofo no, 25na Benyamin mmarima no san kum Israelfo akofo a wonim afoa akodi yiye no mpem dunwɔtwe.\n26Ɛnna Israelfo no kɔɔ Bet-El kosuu wɔ Awurade anim kyen kɔm kosii anwummere. Wɔbɔɔ ɔhyew afɔre ne aduan afɔre maa Awurade. 27Na Israelfo kɔɔ Awurade anim kɔpɛɛ akwankyerɛ. (Saa bere no na Onyankopɔn apam adaka no wɔ Bet-El, 28na Eleasar babarima Pinehas a ɔyɛ Aaron nena no na na ɔyɛ ɔsɔfo). Israelfo no bisaa Awurade se, “Ɛsɛ sɛ yɛko tia yɛn ara yɛn abusuafo Benyamin bio anaasɛ yennyae?”\nAwurade buae se, “Monkɔ! Ɔkyena mɛma moadi wɔn so nkonim.”\n29Enti Israelfo de atɛwfo twaa Gibea ho nyinaa hyiae. 30Ne nnansa so no, wɔboaa wɔn ho ano wɔ beae koro hɔ ara. 31Bere a Benyaminfo akofo pue bae wɔ ɔko so no, wɔtwee wɔn fii kurow no mu. Na sɛnea na wɔayɛ pɛn no, wofii ase kunkum Israelfo no. Ɛbɛyɛ Israelfo aduasa na wowuwuu wɔ akono petee mu hɔ a bi deda akwan a ɛkɔ Bet-El ne Gibea ho. 32Afei Benyamin akofo no teɛɛ mu se, “Yɛredi wɔn so sɛnea yedii wɔn so wɔ ɔko a edi kan no mu no!” Na saa bere no na Israelfo no apene so dedaw sɛ wobeguan ama Benyamin mmarima no ataa wɔn wɔ akwan no so, na ama wɔatwe wɔn afi kurow no mu.\n33Bere a Israelfo nsraadɔm kɛse no duu Baal-Tamar no, wɔdan wɔn ho koe. Ɛhɔ na Israelfo a wɔatɛw wɔ Geba no puee prɛko pɛ fi wɔn ahintawee 34kosii Benyaminfo no akyi tow hyɛɛ wɔn so. Ɔko no mu yɛɛ den ara kosii sɛ na Benyaminfo no ntumi nhu amanehunu a ɛbɛba. 35Ɛno nti, Awurade boaa Israel ma wodii Benyamin so nkonim. Saa da no, Israelfo kunkum Benyamin akofo no mpem aduonu anum ne ɔha, a na wɔn nyinaa nim afoa ano ko yiye. 36Afei, Benyaminfo no huu sɛ wɔadi nkogu. Israelfo no guan fii Benyamin akofo no anim, sɛnea ɛbɛyɛ a, wɔn a wɔakohintaw no benya kwan ayɛ wɔn adwuma. 37Afei, wɔn a na wɔatɛw no fii afanan nyinaa kɔɔ Gibea, kunkum obiara a ɔwɔ kurow no mu. 38Wopun wusiw kumɔnn wɔ kurow no so, 39a ɛyɛ nsɛnkyerɛnne ma Israelfo no sɛ wɔnsan mmra mmɛtow nhyɛ Benyamin akofo no so.\nSaa bere no na Benyamin akofo no akum Israelfo no aduasa, a wɔteɛɛ mu se, “Yɛredi wɔn so sɛnea yedii wɔn so ɔko a edi kan no mu no!” 40Nanso bere a Benyamin akofo no hwɛɛ wɔn akyi, na wohuu wusiw a atu nam wim wɔ kurow no mu baabiara no, 41Israelfo no san ba bɛtow hyɛɛ wɔn so. Afei, Benyamin akofo no huu sɛ asɛm aba na wɔbɔɔ huboa. 42Enti woguan de wɔn ani kyerɛɛ sare so. Nanso Israelfo no taa wɔn kunkum wɔn. 43Israelfo no twaa Benyaminfo no ho hyiae, taa wɔn anibere so, kɔtoo wɔn wɔ Gibea atɔe fam. 44Da no, Benyamin akofo akɛse mpem dunwɔtwe na wɔtotɔɔ wɔ ɔko no mu. 45Wɔn a wɔanwuwu no guan kɔɔ sare so baabi a ɛbɛn Rimon ɔbotan no ho. Nanso Israelfo no kunkum wɔn mu mpem anum wɔ ɔkwan no so. Wɔtoaa so taa wɔn, kosii sɛ wokum mpenu wɔ baabi a ɛbɛn Gidom kaa ho.\n46Enti Benyamin abusuakuw no hweree akofo akokodurufo mpemaduonu anum saa da no, 47maa ɛkaa mmarima ahansia pɛ a woguan kɔɔ ɔbotan Rimon ho kɔtenaa hɔ asram anan no. 48Afei Israelfo no san ba bekunkum abɔde biara a nkwa wɔ mu wɔ nkurow no nyinaa mu, efi nnipa so kosi anantwi ne biribiara so. Na kurow biara a woduu so no, wɔhyew no dwerɛbee.\nAKCB : Atemmufo 20


Yehowa Adansefo wɔ Estonia: “Nea Aba Kɔ No Wosesa No A Ɛnyɛ Yiye”\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nJune 14, 2007 no, Estonia Posɔfese mpanyimfo twaa setampo bi a wɔde yɛɛ nkae, na ɛno na ɛwɔ nifa so ha no. Bere a wɔde setampo no rekyerɛ ɔmanfo no wɔkae sɛ: “Wɔayɛ setampo yi sɛ wɔmfa nkae Estoniafo a Stalin bere so wokunkum wɔn no.” Afe 1941 ne afe 1951 ntam hɔ no, wotwaa Estoniafo mpempem pii asu fii wɔn kurom.\n“NEA aba kɔ no wosesa no a ɛnyɛ yiye.” Eyi yɛ asɛm a wɔtaa ka wɔ Estonia, na aman foforo nso wɔ nsɛm bi te sɛ eyi a wɔka. Ɛyɛ nokware, yɛrentumi nsesa nea aba kɔ, nanso yebetumi asua biribi afi mu. Tete Israel hene nyansafo Solomon kae sɛ: “Eyi nyinaa mahu, na mede me koma adi adwuma biara a wɔyɛ owia ase no akyi; ɛbere no mu na onipa di onipa so ma ewie no bɔne.”—Ɔsɛnkafo 8:9.\nMfe pii a atwam no, biribi sii wɔ Estonia ne Europe Apuei fam mmeae pii a esii so dua sɛ Bible mu asɛm yi yɛ nokware. Nnipa nniso de amanehunu bebree brɛɛ ɔmanfo a wɔn ho nni asɛm; wɔsoaa wɔn mu bi koguu akyirikyiri baabi na wɔde ebinom nso koguu nneduaban mu.\nAbakɔsɛm akyerɛwfo a wɔwɔ ɔman no mu kyerɛ sɛ afe 1941 ne 1951 ntam no, wotwaa nnipa bɛboro 46,000 asu fii saa ɔman ketewa no mu. Nnipa no bi wɔ hɔ a, amanyɔkuw a wɔdɔm na ɛma wotuu wɔn ani sii wɔn so, na ebinom nso de, ɔman a wofi mu ne wɔn gyinabea wɔ asetena mu ntia. Yehowa Adansefo de, wɔn som nti na wɔtan wɔn.\nWotuu Wɔn Ani Sii Nyamesurofo So\nTartu Sukuupɔn no yɛɛ nhwehwɛmu bi wɔ afe 2004 mu, na abakɔsɛm kyerɛwfo Aigi Rahi-Tamm kae wɔ ɛho kyerɛwtohɔ mu sɛ: “Efi 1948 kosi 1951 no, wɔkyeree Yehowa Adansefo ne wɔn nnamfonom 72. Nanso nea ɛwom ne sɛ, nhyehyɛe a wɔyɛe sɛ wontwa Adansefo no asu April 1, 1951 anadwo no, ɛnyɛ Baltic States nkurow nkutoo so na na wɔreyɛ wɔn saa, na mmom na ɛrekɔ so wɔ Moldova ne Ukraine atɔe fam ne Belorussia nyinaa.”\nAnsa na 1951 reba no, wodii Yehowa Adansefo ani wɔ Estonia sɛ! Wɔkyeree wɔn mu binom bisabisaa wɔn nsɛm, hunahunaa wɔn, na wɔde ebinom guu afiase. Nanso saa bere yi de, na wɔpɛ sɛ wotu Yehowa Adansefo ase koraa fi Estonia.\nWɔakyerɛw April 1, 1951 agu setampo no so. Wɔakyerɛw 382 nso agu setampo no so, na ɛno kyerɛ Yehowa Adansefo ne wɔn mma dodow a wotwaa wɔn asu saa da no ne Adansefo no abusuafo ne wɔn nnamfo a wɔde wɔn kaa ho kɔe. Saa da no, wɔkɔkyeree Adansefo a na wɔwɔ ɔman no mu baabiara, na anadwo no, nnipa a wɔkyeree wɔn no, mpanyin ne mmofra nyinaa, wɔde wɔn guu keteke mu baabi a wɔde mmoa gu de wɔn ani kyerɛɛ Siberia.\nElla Toom * yɛ Yehowa Dansefo, na saa bere no, na wadi mfe 25. Ɔkaa ɔkwan a na wɔfa so bisabisa wɔn nsɛm no ho asɛm sɛ: “Aban nipa bi hunahunaa me sɛ minnyae asɛnka adwuma no. Bere bi obisaa me sɛ: ‘Wopɛ sɛ wotena nkwa mu? Anaasɛ wopɛ sɛ wo ne wo Nyankopɔn no nyinaa kowu wɔ Siberia sare so?’” Nanso Ella de akokoduru toaa so kaa asɛmpa no. Wɔde no kɔɔ Siberia, na bɛyɛ mfe asia de, nneduaban mu nko ara; wɔde no fi ha a na wɔde no kɔ ha.\nNá Hiisi Lember yɛ Ɔdansefo ababaa bi a ɔka nnipa bebree a wotwaa wɔn asu yayaayaw no ho. Ɔkaa nsɛm a esisii April 1, 1951 no ho asɛm sɛ: “Wɔbaa yɛn so mpofirim anadwo, na wɔka kyerɛɛ yɛn sɛ: ‘Yɛama mo simma aduasa sɛ momfa mmoaboa mo nneɛma ano!’” Wɔde Hiisi ne ne babea a na wadi mfe asia kɔɔ keteke gyinabea hɔ anadwo a obiara anhu. Keteke nkyɛnkyɛmma no tu kɔɔ mmeaemmeae kɔsesaw Adansefo pii kaa ho. “Wɔsoaa yɛn guu keteke no mu baabi a wɔde mmoa gu. Nea eye ne sɛ na awɔw ama mmoa bin no akyenkyen, anyɛ saa a, anka ɛbɛyɛ den sɛ yebegyina mu. Wɔyɛɛ yɛn sɛ mmoa a wogu adaka mu.”\nWɔtenaa keteke no mu nnawɔtwe abien, na wɔn amanehunu de, yɛnka. Nnipa a wɔde wɔn guu baabi a wɔde mmoa gu no, na wɔdɔɔso boro so, na na emu nso yɛ tan. Animguase de, mpanyin ne mmofra nyinaa faa no kwa. Ebinom sui, na wɔannidi mpo. Ne nyinaa akyi no, Adansefo no too dwom de hyehyɛɛ wɔn ho nkuran, na wonya aduan nso a na wɔma wɔn nuanom bi di. Wɔde wɔn kɔɔ baabi sɛ wɔnkɔtena hɔ, na wɔka kyerɛɛ wɔn sɛ wɔaka hɔ.\nHiisi Lember ne ne babea, Maaja\nHiisi kae sɛ anuanom boaa no paa, na ɛkaa ne koma. Ɔkae sɛ: “Yeduu baabi no, keteke a yɛte mu no gyinaa keteke foforo a efi Moldova ho. Ɔbarima bi a ɔwɔ saa keteke no mu bisae sɛ yɛyɛ nnipa bɛn na ɛhe na yɛrekɔ. Yɛka kyerɛɛ no sɛ yɛyɛ Yehowa Adansefo a yefi Estonia, na yennim baabi a wɔde yɛn rekɔ. Yɛn nuanom Adansefo a wɔwɔ saa keteke no mu a wofi Moldova tee nea yɛkae no, na wɔtow paanoo kɛse bi ne n’akade faa tokuru bi mu maa yɛn.” Ɔtoaa so sɛ: “Ɛno ma yehui sɛ wɔakɔkyere Yehowa Adansefo afi mmeae pii wɔ Soviet Union nyinaa!”\nAdansefo mmeawa baanu bi a wɔfrɛ wɔn Corinna ne Ene de, bɛboro mfe asia, na wonhuu wɔn maame da. Ná wɔn maame nso yɛ Yehowa Dansefo, na na wɔadi kan akyere no de no kɔ nneduaban mu. Afei saa April da bɔne no, wɔbɛkyeree mmeawa baanu no nso fii fie twee wɔn koguu keteke a wɔde twe mmoa mu. Corinna de anigye kae sɛ: “Bere a yɛwɔ keteke no mu no, Ɔdansefo bi a ne mma yɛ baanu kae sɛ ɔbɛhwɛ yɛn. Onuawa no kaa yɛn koma too yɛn yam sɛ ɔde yɛn bɛka ne mma no ho na yɛatena sɛ abusua biako.”\nBere a woduu baabi a wɔde wɔn rekɔ no, dɛn na esii? Da a wokoduu Siberia kwayow so awɔw no mu no, n’adekyee na animguasesɛm bi sii; wofii ase kyɛɛ nnipa no fae. Nkurɔfo fi mfuw a ɛbemmɛn hɔ mu baa hɔ bɛpɛɛ nnipa a wɔde wɔn bɛyɛ adwuma wɔ wɔn mfuw mu. Corinna kae sɛ: “Yɛtee sɛ ebinom reko yɛn ho sɛ: ‘Na sɛ woanya obi a ɔka wo trata dedaw. Ma me nso memfa oyi,’ na biako nso kae sɛ, ‘Manya nkwakoraa ne mmerewa no bi dedaw, enti wo nso fa bi.’”\nEne ne ne nuabea, Corinna\nNá Corinna ne Ene wɔ akokoduru paa. Akyiri yi wɔkae sɛ: “Yɛn ani gyinaa yɛn maame sɛ! Ná yɛn kɔn dɔ sɛ yɛbɛsan ayɛ no atuu bio!” Nea ɛtoo wɔn nyinaa akyi no, wɔannyae wɔn gyidi mu na wɔde bi yɛɛ serew. Corinna kae sɛ: “Ɔkwan bi so no, na eye mpo sɛ yɛn maame anhu yɛn, efisɛ ɛtɔ da bi a, na yegyina awɔw a ano yɛ den mu yɛ adwuma a yɛnhyɛ ntade papa biara.”\nAnokwa, nnipa a wɔnyɛɛ bɔne biara huu amane nkurɔfo nsa ano wɔ Estonia ne aman foforo so, na Yehowa Adansefo nso ahu amane bi. (Hwɛ adaka a wɔato din “‘Aninyanne’ a Enni Ano.”) Aninyanne a bere bi wɔde dii Yehowa Adansefo wɔ Estonia nyinaa akyi no, wogu so denneennen wɔ hɔ, na wɔn ani gye.\nDaakye Papa Bi Da Yɛn Anim\nBible ma yɛte ase sɛ Yehowa Nyankopɔn kyi nsisi. Ɛka sɛ: “Yehowa wo Nyankopɔn kyi obiara a ɔyɛ saa, obiara a osisi afoforo biara.” (Deuteronomium 25:16) Ɛwom, Onyankopɔn ama amumɔyɛ ho kwan, nanso ɛrenkyɛ obeyi nsisi ne amumɔyɛ afi hɔ. Odwontofo no kae sɛ: “Aka kakraa bi na ɔdebɔneyɛfo nni hɔ bio; na wohwehwɛ ne tenabea a, na onni hɔ. Na ahobrɛasefo benya asase no adi, na wɔagye wɔn ani asomdwoe bebree mu.”—Dwom 37:10, 11.\nAmpa, daakye papa bi da hɔ retwɛn yɛn! Ɛwom, yɛrentumi nsesa nea aba kɔ no, nanso yɛn daakye de, yebetumi ayɛ ho biribi. Sɛ wobɛn Onyankopɔn a, daakye wo nso wubetumi atena wiase a trenee te mu no mu.—Yesaia 11:9.\n^ nky. 10 Wɔde Ella Toom asetenam nsɛm baa Nyan! mu. Ɛwɔ Borɔfo de a ɛbaa April 2006 no kratafa 20-24.\n“Aninyanne” a Enni Ano\n“Aninyanne a ɛkɔɔ so wɔ ɔman no nyinaa mu no, . . . wohwɛ a ɛnhwɛ . . . ; wɔmaa nnipa ɔpepem pii abrabɔ yɛɛ basaa. Wɔanni ebinom asɛm na wokunkum wɔn, wotwaa ebinom asu de wɔn kɔɔ nneduaban mu, na ebinom nso, wɔde wɔn kyɛfa kamee wɔn esiane adwuma a wɔyɛ ne kuw a wɔdɔm nti. . . . Dwen asɛm yi ho hwɛ: Yɛsee yɛsee ne atoro a wotwa too nkurɔfo so nti, nnipa ɔpepem pii hweree wɔn nkwa.”—RUSSIA MAMPANYIN MEDVEDEV, OCTOBER 30, 2009.\nText Baabi a wubetumi atwe nneɛma akenkan ƆWƐN-ABAN December 2012 | Biribi a Ɛkyɛn Buronya


Nnwom 57 - Akuapem Twi Contemporary Bible (AKCB)\nDawid dwom a ɔtoo bere a oguan fii Saulo nkyɛn kɔɔ ɔbodan no mu.\n1Hu me mmɔbɔ, me Onyankopɔn, hu me mmɔbɔ,\nna wo mu na me kra nya guankɔbea.\nWo ntaban nwini ase na mɛpɛ guankɔbea\nkosi sɛ amanehunu no betwa mu.\n2Misu frɛ Onyankopɔn, Ɔsorosoroni no;\nOnyankopɔn a ɔma ne pɛ ba mu wɔ me ho.\n3Ɔsoma fi ɔsoro hɔ begye me nkwa,\nɔka wɔn a wɔtaa me anibere so no anim;\nOnyankopɔn soma ne dɔ ne ne nokware.\n4Gyata atwa me ho ahyia;\nmeda mmoa a wɔwe nam amono mu,\nnnipa a wɔn se te sɛ mpeaw ne mmɛmma\nna wɔn tɛkrɛma te sɛ afoa a ɛyɛ nnam.\n5Onyankopɔn, ɛsɛ sɛ wɔma wo so tra ɔsoro,\nna ama wʼanuonyam aba asase nyinaa so.\n6Wɔtrɛw asau mu de sum mʼanan afiri,\nahohiahia brɛɛ me ase.\nWotuu amoa wɔ me kwan mu,\nnanso wɔn ankasa akɔtotɔ mu.\n7Ao, Onyankopɔn, me koma agyina pintinn,\nme koma yɛ pintinn;\nmɛto dwom na mayi wo ayɛ.\n8Me kra nyan!\nSanku ne bɛnta, munnyan!\nMe nso menyan anɔpahema.\n9Awurade, mɛkamfo wo wɔ aman no mu;\nmɛto wo ho nnwom wɔ nnipa mu.\n10Wʼadɔe so, ɛkorɔn sen ɔsoro;\nwo nokwaredi du wim.\n11Ao, Onyankopɔn, wɔmma wo so mmoro ɔsoro;\nma wʼanuonyam nkata asase nyinaa so.\nAKCB : Nnwom 57


Yohane 1 AKCB – Иохан 1 CARST | Biblica\nYohane 1 AKCB – Иохан 1 CARST\n1Ansa na wɔrebɛbɔ wiase no, na Asɛm no wɔ hɔ dedaw. Na Asɛm no ne Onyankopɔn na ɛwɔ hɔ. Na Asɛm no yɛ Onyankopɔn. 2Mfiase no, na Asɛm no ne Onyankopɔn na ɛwɔ hɔ. 3Ɛnam ne so na wɔbɔɔ ade nyinaa. Wɔankwati no anyɛ biribiara. 4Ne mu na nkwa wɔ; na saa nkwa no na ɛma nnipa hann. 5Hann no hyerɛn wɔ sum mu a sum no ntumi nni hann no so.\n6Onyankopɔn somaa ɔbarima bi a wɔfrɛ no Yohane. 7Obedii hann no ho adanse sɛnea ɛbɛma nnipa afa ne so agye hann no adi. 8Ɛnyɛ ɔno ankasa ne hann no, na mmom, ɔbaa se ɔrebedi hann no ho adanse.\n9Saa hann yi ne nokware hann a ɛba wiase ma ɛhyerɛn nnipa nyinaa so no. 10Saa bere no na Asɛm no wɔ wiase. Ɛwɔ mu sɛ Onyankopɔn nam ne so na ɔbɔɔ wiase de, nanso ɔbaa wiase no, wiase anhu no. 11Ɔbaa nʼankasa ne man mu, nanso ne manfo annye no anto mu. 12Na wɔn a wogyee no, na wogyee ne din dii no, ɔmaa wɔn tumi ma wɔbɛyɛɛ Onyankopɔn mma 13wɔ honhom fam a emfi onipa anaa ɔhonam fam, na mmom efi Onyankopɔn ankasa.\n14Asɛm no bɛyɛɛ onipa ne yɛn bɛtena ma yehuu nʼanuonyam sɛ ɔba koro a ofi Agya no nkyɛn a adom ne nokware ahyɛ no ma.\n15Yohane kaa ne ho asɛm se, “Oyi ne nea mekaa ne ho asɛm se, ‘Nea odi mʼakyi reba no yɛ ɔkɛse sen me, efisɛ ɔwɔ hɔ ansa na wɔwoo me no.’ ” 16Ofi ne mmɔborɔhunu a to ntwa da no mu hyira yɛn nyinaa daa daa. 17Onyankopɔn nam Mose so de mmara maa yɛn, nanso ɛnam Yesu Kristo so na yenyaa adom ne nokware. 18Obiara nhuu Onyankopɔn da, gye ne Ba koro no a ɔno nso yɛ Onyankopɔn no, nea ɔwɔ Agya no nkyɛn na wada no adi no.\n19Yudafo mpanyin a wɔwɔ Yerusalem somaa asɔfo ne Lewifo kɔɔ Yohane nkyɛn kobisaa no se, “Wone Agyenkwa no ana?” 20Yohane antwentwɛn asɛm no mmuae so. Ɔpaee mu ka kyerɛɛ wɔn prɛko pɛ se, “Ɛnyɛ me ne Agyenkwa no.”\n21Wobisaa no se, “Ɛno de, na wone hena, Elia ana?”\nObuaa wɔn se, “Dabi.”\nWobisaa no bio se, “Wone Odiyifo no?”\nƆsan buaa wɔn se, “Dabi”.\n22Wɔsan bisaa no se, “Ɛno de, na wone hena? Ka kyerɛ yɛn na yɛnkɔbɔ wɔn a wɔsomaa yɛn no amanneɛ. Asɛm bɛn na wowɔ ka fa wo ho?”\n23Yohane buaa wɔn se, “Mene nne a efi sare so a ɛteɛ mu sɛnea Odiyifo Yesaia hyɛɛ nkɔm se, ‘Munsiesie mo ho mma Awurade ba a ɔbɛba no.’ ”\n24Afei wɔn a Farisifo no somaa wɔn no bisaa Yohane bio se, 25“Sɛ ɛnyɛ wo ne Agyenkwa no anaa Elia anaa Odiyifo no a, adɛn nti na wobɔ asu?”\n26Yohane nso buae se, “Me de, nsu na mede bɔ asu, nanso obi wɔ mo mfimfini ha a munnim no, 27a ne mpaboa mpo memfata sɛ meworɔw; ɔno na obedi mʼakyi aba.”\n28Saa asɛm yi sii Betania a ɛwɔ Asubɔnten Yordan agya, faako a na Yohane rebɔ asu no.\nYohane Di Yesu Ho Adanse\n29Ade kyee a Yohane huu Yesu sɛ ɔreba ne nkyɛn no, ɔteɛɛ mu kae se, “Hwɛ, Onyankopɔn Guamma a oyi wiase bɔne kɔ no! 30Oyi ne nea mekaa ne ho asɛm se, ‘Nea odi mʼakyi reba no yɛ ɔkɛse sen me, efisɛ na ɔwɔ hɔ ansa na mereba.’ 31Me de, na minnim no, nanso mede nsu bɛbɔɔ asu sɛnea ɛbɛyɛ na mɛda no adi akyerɛ Israel.”\n32Na Yohane dii adanse se, “Mihuu Honhom no sɛ asian aba ne so sɛ aborɔnoma a ɔresian afi ɔsoro. 33Na anka minnim no, nanso bere a Onyankopɔn somaa me se memfa nsu mmɔ asu no, ɔka kyerɛɛ me se, ‘Onipa a wubehu sɛ Honhom no besian aba ne so no, ɔno ne nea worehwɛ nʼanim no. Ɔno na ɔde Honhom Kronkron bɛbɔ asu.’ 34Mahu eyinom nyinaa sɛ aba mu na midi ho adanse sɛ oyi ne Onyankopɔn Ba no.”\n35Ade kyee a Yohane ne nʼasuafo no mu baanu gyina baabi no, wohuu sɛ Yesu retwa mu. 36Yohane hwɛɛ no kae se, “Oyi ne Onyankopɔn Guamma no!”\n37Asuafo baanu no tee nea ɔkae no, wokodii Yesu akyi. 38Yesu twaa nʼani huu sɛ wodi nʼakyi no, obisaa wɔn se, “Dɛn na morehwehwɛ?”\nWɔn nso bisaa no se, “Rabi” (a ne nkyerɛase ne Kyerɛkyerɛfo), “ɛhe na wote?”\n39Obuaa wɔn se, “Mommra mmɛhwɛ.”\nEnti wɔne no kɔ kɔhwɛɛ faako a ɔte na wɔne no tenaa hɔ fii awia nnɔnnan kosii anwummere.\n40Nnipa baanu a wɔtee Yohane asɛm no nti ɛma wokodii Yesu akyi no mu baako ne Simon Petro nua Andrea. 41Ade a edi kan a Andrea yɛe ne sɛ, ɔkɔhwehwɛɛ ne nua Petro ka kyerɛɛ no se, “Yɛahu Agyenkwa no” (Kristo no). 42Ɔde Petro kɔɔ Yesu nkyɛn.\nYesu hwɛɛ Petro dinn ka kyerɛɛ no se, “Wone Simon, Yohane ba no. Nanso efi nnɛ rekɔ wɔbɛfrɛ wo Kefa” (ɛno ara ne Petro a ne nkyerɛase ne Ɔbotan no).\n43Ade kyee no, Yesu yɛɛ nʼadwene sɛ ɔbɛkɔ Galilea. Ohuu Filipo ka kyerɛɛ no se, “Di mʼakyi.”\n44Na Filipo nso fi Betsaida a na Petro ne Andrea nso fi no. 45Filipo fii hɔ kɔɔ Natanael nkyɛn kɔka kyerɛɛ no se, “Yɛahu Agyenkwa no a Mose ne adiyifo no hyɛɛ ne ho nkɔm no. Wɔfrɛ no Yesu. Ɔyɛ Yosef a ofi Nasaret no ba.”\n46Natanael bisaa Filipo se, “Ade pa bi betumi afi Nasaret aba?”\nFilipo nso ka kyerɛɛ no se, “Bra na bɛhwɛ.”\n47Bere a Yesu huu Natanael sɛ ɔreba no, ɔkae se, “Israelni nokwafo ni ampa.”\n48Natanael bisaa Yesu se, “Woyɛɛ dɛn huu sɛnea mete?”\nYesu nso buaa no se, “Bere a wowɔ borɔdɔma dua no ase hɔ no na mihuu wo ansa na Filipo rebɛfrɛ wo.”\n49Natanael kae se, “Kyerɛkyerɛfo, wone Onyankopɔn Ba no, Israelhene no!”\n50Yesu bisaa no se, “Esiane sɛ meka kyerɛɛ wo sɛ mihuu wo wɔ borɔdɔma dua no ase nti na wugye di ana? Wubehu nneɛma akɛse a ɛsen eyinom. 51Mereka nokware akyerɛ mo se, mubehu sɛ ɔsoro abue na Onyankopɔn abɔfo redi aforosian wɔ Onipa Ba no so.”\nAKCB : Yohane 1


Yedi Nokware a, Onyankopɔn Ani Sɔ Yɛn | Adesua\nKENKAN WƆ Afrikaans Aukan Baoule Batak (Karo) Batak (Toba) Betsimisaraka (Southern) Bislama Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Javanese Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n‘Munsuasua wɔn a wɔnam gyidi ne boasetɔ so nya bɔhyɛ ahorow no.’—HEBRIFO 6:12.\nNNWOM: 86, 54\nƆkwan bɛn so na nea Yefta ne ne babea no yɛe no betumi aboa yɛn ma yɛatwe yɛn ho afi subammɔne ho?\nBible mu nnyinasosɛm bɛn na wuhu sɛ ɛboa wo ma wusiesie wo ne afoforo ntam nsɛmnsɛm?\nSɛn na adesua yi ahyɛ wo nkuran sɛ fa nneɛma bɔ afɔre ma Ahenni no?\n1, 2. Ɔhaw bɛn na Yefta ne ne babea no hyiae?\nABABAA bi de mmirika rekohyia ne papa. N’ani agye paa sɛ ne papa akɔ ɔko aba asomdwoe mu. Ne papa dii nkonim kɛse, na ɛmaa ne ba no de anigye too dwom dii asaw. Ɛbɛyɛ sɛ nea ababaa no papa yɛe ne asɛm a ɔkae no yɛɛ no nwonwa. Ne papa suan n’atade mu, na ɔteɛɛm sɛ: “Ao me ba! Woama mahodwow,” anaa woahaw me. Afei ne papa ka kyerɛɛ no sɛ, mahyɛ Yehowa bɔ a ɛbɛma w’asetena asesa afebɔɔ. Ɛbɔ a papa no hyɛe no kyerɛ sɛ ne ba no rentumi nware nwo mma da. Nanso ntɛm ara na asɛm a ababaa no kae no hyɛɛ ne papa nkuran sɛ onni ɛbɔ a wahyɛ Yehowa no so. Asɛm a ababaa no kae no kyerɛ sɛ na ogye di paa sɛ biribiara a Yehowa bɛka sɛ ɔnyɛ no bɛboa no. (Atemmufo 11:34-37) Bere a papa no hui sɛ ababaa no wɔ gyidi saa no, n’ani gyei efisɛ na onim sɛ, sɛ ne ba no yi ne yam som Yehowa a, Yehowa ani bɛsɔ.\n2 Ná Yefta ne ne babea no gye di paa sɛ nea Yehowa bɛyɛ biara ye. Bere a nneɛma mu yɛɛ den maa wɔn mpo no, wodii Yehowa nokware. Esiane sɛ na wɔpɛ sɛ wɔyɛ nea ɛsɔ Yehowa ani nti, wɔtee nka sɛ biribiara a wɔde bɛbɔ afɔre no nyɛ hwee.\n3. Adɛn nti na nea Yefta ne ne babea no yɛe no betumi aboa yɛn nnɛ?\n3 Ɛnyɛ bere nyinaa na ɛyɛ mmerɛw sɛ yebedi Yehowa nokware. Ehia sɛ ‘yɛko denneennen pere gyidi’ no. (Yuda 3) Sɛ yebetumi ayɛ saa a, momma yɛnhwɛ nea ɛboaa Yefta ne ne babea no ma wotumi faa ɔhaw mu. Ɛyɛɛ dɛn na wotumi dii Yehowa nokware?\nNNEƐMA BƆNE ATWA WO HO AHYIA MPO A, KƆ SO DI NOKWARE\n4, 5. (a) Bere a Israelfo kɔɔ Bɔhyɛ Asase no so no, ahyɛde bɛn na Yehowa de maa wɔn? (b) Sɛnea Dwom 106 ma yehu no, atua a Israelfo tewee no, ɔhaw bɛn na ɛkɔfa bae?\n4 Yegye di sɛ da biara da na Yefta ne ne babea no kae Yehowa so asoɔden a Israelfo no yɛe, ne nea ɛkɔfa bae no. Bɛyɛ mfe 300 a na atwam no, na Yehowa aka akyerɛ Israelfo sɛ wonkunkum abosonsomfo a wɔwɔ Bɔhyɛ Asase no so nyinaa, nanso wɔantie. (Deuteronomium 7:1-4) Israelfo no pii fii ase suasuaa Kanaanfo abosonsomfo a na wɔn bra asɛe no.—Kenkan Dwom 106:34-39.\n5 Asoɔden a Israelfo yɛe nti, Yehowa ammɔ wɔn ho ban amfi wɔn atamfo ho. (Atemmufo 2:1-3, 11-15; Dwom 106:40-43) Mmusua a wɔdɔ Yehowa no, ɛbɛyɛ sɛ na ɛyɛ den paa sɛ wobedi Yehowa nokware saa mmere bɔne no mu. Nanso Bible ma yehu sɛ ebinom dii nokware maa Yehowa. Wɔn mu bi ne Yefta ne ne babea no, Elkana, Hanah, ne Samuel. Ná wɔasi wɔn adwene pi sɛ wɔbɛma Yehowa ani agye.—1 Samuel 1:20-28; 2:26.\n6. Subammɔne bɛn na ɛwɔ wiase nnɛ, na dɛn na ɛsɛ sɛ yɛyɛ wɔ ho?\n6 Nnipa a wɔwɔ hɔ nnɛ nsusuwii ne wɔn nneyɛe te sɛ Kanaanfo no. Nna mu ɔbrasɛe, awudisɛm, ne sika agye wɔn adwene. Nanso Yehowa bɔ yɛn kɔkɔ. Sɛnea na ɔpɛ sɛ ɔbɔ Israelfo ho ban fi subammɔne a ɛte saa ho no, saa ara na ɔpɛ sɛ ɔbɔ yɛn ho ban. Dɛn na yebetumi asua afi mfomso a wodii no mu? (1 Korintofo 10:6-11) Momma yɛnyɛ nea yebetumi biara nkwati wiase no adwene. (Romafo 12:2) Yemmisa yɛn ho sɛ, yɛreyɛ saa anaa?\nƆHAW A YEFTA HYIAE NYINAA AKYI NO, ƆKƆƆ SO DII NOKWARE\n7. (a) Ɔkwammɔne bɛn na Yefta ankasa nkurɔfo de no faa so? (b) Dɛn na Yefta yɛe?\n7 Yefta bere so no, Filistifo ne Ammonfo teetee Israelfo efisɛ na Israelfo no ayɛ Yehowa so asoɔden. (Atemmufo 10:7, 8) Ɛno da nkyɛn a, Yefta ankasa nuanom ne Israel mpanyimfo dii n’ani. Esiane sɛ na Yefta nuanom ani bere no na wɔtan no nti, wɔpam no fii asase a ɛyɛ ɔno ankasa dea so. (Atemmufo 11:1-3) Ɛwom sɛ wɔyɛɛ Yefta ayayade, nanso wamma ne bo amfuw wɔn. Yɛyɛ dɛn hu saa? Bere a ɔman no mu mpanyimfo srɛɛ no sɛ ɔmmɛboa wɔn no, wampopo ne ti koraa. (Atemmufo 11:4-11) Wohwɛ a, dɛn na ɛkaa Yefta ma ɔyɛɛ n’ade saa?\n8, 9. (a) Nnyinasosɛm bɛn na ɛwɔ Mose Mmara no mu a ɛbɛyɛ sɛ ɛboaa Yefta ma osisii gyinae? (b) Dɛn na na ɛda Yefta koma so paa?\n8 Ná Yefta yɛ ɔbarima katakyi kokodurufo, na na onim Israel abakɔsɛm ne Mose Mmara no yiye. Sɛnea Yehowa ne ne nkurɔfo dii no maa Yefta huu Onyankopɔn adwene wɔ papa ne bɔne ho. (Atemmufo 11:12-27) Yefta dwinnwen saa nsɛm no ho, na ɛboaa no ma osisii gyinae. Ná onim sɛ Yehowa kyi abufuw ne menasepɔw, na na onim sɛ Onyankopɔn pɛ sɛ ne nkurɔfo dodɔ wɔn ho. Bio nso, Mose Mmara no ma ohuu sɛnea ɛsɛ sɛ ɔne afoforo tena; wɔn a na wɔtan no mpo ka ho.—Kenkan Exodus 23:5; Leviticus 19:17, 18.\n9 Ɛbɛyɛ sɛ Yosef asɛm no boaa Yefta. Ebia ɔtee sɛ Yosef nuanom tan no nanso ohuu wɔn mmɔbɔ. (Genesis 37:4; 45:4, 5) Yefta dwinnwen nea Yosef yɛe no ho, na ɛbɛyɛ sɛ ɛno na ɛboaa no ma ɔyɛɛ nea ɛsɔ Yehowa ani no. Nea Yefta nuanom yɛe no yɛɛ no yaw paa. Nanso ade a na ɛda Yefta koma so paa ne sɛ ɔbɛko agye Yehowa nkurɔfo na watew Yehowa din ho. (Atemmufo 11:9) Ná wasi ne bo sɛ ɔbɛkɔ so adi Yehowa nokware. Wei maa Yehowa hyiraa ɔne Israelfo no.—Hebrifo 11:32, 33.\nSɛ obi yɛ yɛn ade ma ɛyɛ yɛn yaw a, ɛnsɛ sɛ ɛno ma yegyae Yehowa som\n10. Ɛnnɛ, yɛbɛyɛ dɛn ama Onyankopɔn asɛm aboa yɛn ma yɛayɛ yɛn ade sɛ Kristofo?\n10 Dɛn na yebetumi asua afi nea Yefta yɛe no mu? Sɛ yɛn nuanom Kristofo di yɛn huammɔ anaa wɔne yɛn anni no yiye a, dɛn na yɛbɛyɛ? Sɛ obi yɛ yɛn ade ma ɛyɛ yɛn yaw a, ɛnsɛ sɛ ɛno ma yegyae Yehowa som. Nnyae asafo nhyiam kɔ da, na ntwe wo ho mfi anuanom ho. Momma yensuasua Yefta na yentie Yehowa. Eyi bɛboa yɛn na sɛ yehyia ɔhaw bi a, yɛn abam ammu na nkurɔfo ahwɛ yɛn asua yɛn.—Romafo 12:20, 21; Kolosefo 3:13.\nYEYI YƐN YAM DE NNEƐMA BƆ AFƆRE A, ƐKYERƐ SƐ YƐWƆ GYIDI\n11, 12. Ɛbɔ bɛn na Yefta hyɛe, na na ɛkyerɛ sɛn?\n11 Ná Yefta nim sɛ, sɛ Onyankopɔn nsa nnim a, ɔrentumi nnye Israelfo mfi Ammonfo nsam. Ɔhyɛɛ Yehowa bɔ sɛ, sɛ ɔma odi nkonim na ɔreba fie a, ɔde onipa a obedi kan afi ne fie abehyia no no bɛbɔ “ɔhyew afɔre” ama Yehowa. (Atemmufo 11:30, 31) Ná ɛno kyerɛ sɛn?\n12 Yehowa kyi sɛ yɛde nnipa bɛbɔ afɔre, enti yenim sɛ na ɛnyɛ Yefta adwene ne sɛ ɔbɛhyew ne ba no de no abɔ afɔre. (Deuteronomium 18:9, 10) Mose Mmara no mu no, sɛ obi bɔ ɔhyew afɔre a, na ɔde afɔrebɔde no nyinaa ma Yehowa. Enti nea na Yefta rekyerɛ ne sɛ onipa a ɔde no bɛma Yehowa no bɛsom wɔ asɔrefie hɔ ne nkwa nna nyinaa. Yehowa tiee Yefta na ɔboaa no ma odii nkonim kɛse. (Atemmufo 11:32, 33) Nanso hena na na Yefta de no bɛma Yehowa?\n13, 14. Asɛm a Yefta kae wɔ Atemmufo 11:35 no ma yehu sɛ na ne gyidi te sɛn?\n13 Susuw asɛm a yɛkae wɔ adesua yi mfiase no ho hwɛ. Bere a Yefta fi ɔko reba fie no, ne babea na odii kan behyiaa no. Ná ɔda ne koma so, na na odi no bakoro! Wohwɛ a, na Yefta bedi ne bɔhyɛ so anaa? Ná ɔde ne babea no bɛma Yehowa ma wasom wɔ asɔrefie hɔ ne nkwa nna nyinaa?\n14 Asɛm yi mu nso, ɛbɛyɛ sɛ nnyinasosɛm a ɛwɔ Onyankopɔn Mmara no mu boaa Yefta ma osii gyinae pa. Ebia ɔkaee asɛm a ɛwɔ Exodus 23:19 no. Ɛmaa Onyankopɔn nkurɔfo hui sɛ ɛsɛ sɛ wɔde wɔn nneɛma a edi mũ paa ma Yehowa. Ná ɛsan wɔ Mmara no mu sɛ, sɛ obi hyɛ Yehowa bɔ a, “ɛnsɛ sɛ obu so. Ɔnhwɛ nni nea waka no nyinaa so.” (Numeri 30:2) Ɛbɔ a Yefta hyɛe no, na onim nea ɛde bɛba ɔne ne babea no so, nanso na ɛsɛ sɛ odi so. Odii nokware de suasuaa Hanah a ɛbɛyɛ sɛ ɔtenaa ase wɔ ne bere so no. Esiane sɛ na ne ba no bɛkɔ akɔsom wɔ asɔrefie hɔ nti, na ɔrentumi nwo mma da. Enti na Yefta rennya obi a ɔbɛto no badin na wadi n’ade. (Atemmufo 11:34) Ɛno mpo no, Yefta fi ne komam kae sɛ: “Manya abue m’ano ahyɛ Yehowa bɔ, enti mintumi nsan m’akyi.” (Atemmufo 11:35) Yehowa ani sɔɔ afɔre kɛse a Yefta bɔe no na ohyiraa no. Sɛ ɛyɛ wo a, anka wubetumi adi nokware te sɛ Yefta?\n15. Ɛbɔ bɛn na yɛn mu pii ahyɛ, na yɛbɛyɛ dɛn adi so?\n15 Bere a yehyiraa yɛn ho so maa Yehowa no, yɛhyɛɛ bɔ sɛ nea ebesi biara yɛbɛyɛ n’apɛde. Ná yenim sɛ ɛtɔ mmere bi a ɛbɛyɛ den sɛ yebedi saa bɔhyɛ no so. Nanso sɛ yɛka sɛ yɛnyɛ biribi a yɛn ani nnye ho a, dɛn na yɛbɛyɛ? Sɛ yɛma yɛn adwene si yɛn pi na yefi yɛn komam tie Onyankopɔn a, ɛkyerɛ sɛ yedi yɛn bɔhyɛ so. Ebia ɛbɛyɛ den sɛ yɛde nneɛma bi bɛbɔ afɔre, nanso sɛ yetumi bɔ a, Yehowa hyira yɛn pii. (Malaki 3:10) Yefta babea no nso ɛ? Dɛn na ɔyɛe wɔ ne papa bɔhyɛ no ho?\nYɛbɛyɛ dɛn asuasua Yefta ne ne babea no gyidi? (Hwɛ nkyekyɛm 16, 17)\n16. Bere a Yefta babea no tee ɛbɔ a ne papa ahyɛ no, dɛn na ɔyɛe? (Hwɛ mfonini a ɛwɔ adesua yi mfiase no.)\n16 Ɛsono ɛbɔ a Yefta hyɛe, ɛnna ɛsono ɛbɔ a Hanah nso hyɛe. Hanah hyɛɛ bɔ sɛ ɔbɛma ne ba Samuel akɔsom wɔ asɔrefie hɔ sɛ ɔhotuafo. (1 Samuel 1:11) Sɛ obi yɛ ɔhotuafo a, na obetumi aware awo mma. Nanso Yefta de ne babea no mae sɛ “ɔhyew afɔre,” anaa ɔde no maa Yehowa koraa, enti na ɔrentumi nware nwo mma. (Atemmufo 11:37-40) Wo de, susuw ho hwɛ! Anka obetumi aware ɔbarima a odi mũ paa wɔ ɔman no mu efisɛ na ne papa na odi Israel man no anim. Nanso afei de, na ɔbɛkɔ akɔsom sɛ afenaa wɔ asɔrefie hɔ. Dɛn na ababaa yi yɛe? Ɔkyerɛe sɛ ɔde Yehowa som di kan. Ɔka kyerɛɛ ne papa sɛ: “Sɛ woabue w’ano ahyɛ Yehowa bɔ a, ɛnde nea afi w’anom no, yɛ me saa ara.” (Atemmufo 11:36) Ná ne koma so ade ne sɛ ɔbɛware awo mma, nanso ɔde ne nyinaa too nkyɛn de ne bere nyinaa som Yehowa. Yɛbɛyɛ dɛn asuasua sɛnea oyii ne yam som Yehowa no?\nNá Yefta babea no koma so ade ne sɛ ɔbɛware awo mma, nanso ɔde ne nyinaa too nkyɛn de ne bere nyinaa som Yehowa\n17. (a) Yɛbɛyɛ dɛn asuasua Yefta ne ne babea no gyidi? (b) Sɛn na asɛm a ɛwɔ Hebrifo 6:10-12 no hyɛ wo nkuran sɛ yi wo yam som Yehowa?\n17 Kristofo mmerante ne mmabaa mpempem pii pɛ sɛ wɔtwe aware anaa awo kɔ akyiri. Adɛn ntia? Ɛne sɛ, wɔpɛ sɛ wɔde wɔn bere nyinaa som Yehowa. Afei nso, yɛn nuanom a wɔn mfe akɔ anim no bebree yam a anka wobenya bere pii ama wɔn mma ne wɔn mmanana, nanso wɔde wɔn bere ne wɔn ahoɔden resom Yehowa. Wɔn mu bi boa adansi adwuma; ebinom nso kɔ Ahenni Asɛmpakafo Sukuu, na wowie a, wɔakɔboa asafo a emu adawurubɔfo nnɔɔso. Sɛ edu Nkaedi bere a, afoforo nso toto wɔn nneɛma yiye yɛ pii wɔ Yehowa som mu. Yehowa werɛ remfi saa anokwafo a woyi wɔn yam som no no mu biara da. (Kenkan Hebrifo 6:10-12.) Wo nso ɛ? Wubetumi ayi wo yam ayɛ pii wɔ Yehowa som mu?\nDƐN NA YƐASUA?\n18, 19. Yefta ne ne babea ho asɛm a ɛwɔ Bible mu no, dɛn na yɛasua afi mu, na yɛbɛyɛ dɛn asuasua wɔn?\n18 Dɛn na ɛboaa Yefta ma ɔfaa ɔhaw pii a ohyiae no mu? Ɔmaa Yehowa boaa no ma osisii gyinae pa. Wamma nkurɔfo a ɔte wɔn mu no subammɔne ansɛe no. Ɔhaw a Yefta hyiae nyinaa akyi no, ɔkɔɔ so dii nokware. Yefta ne ne babea no yii wɔn yam som Yehowa, na ohyiraa wɔn. Yehowa de wɔn dii dwuma maa nokware som nyaa nkɔso. Bere mpo a ebinom de Yehowa som too nkyɛn no, Yefta ne ne babea no kɔɔ so dii Yehowa nokware.\n19 Bible ka sɛ: ‘Munsuasua wɔn a wɔnam gyidi ne boasetɔ so nya bɔhyɛ ahorow no.’ (Hebrifo 6:12) Momma yensuasua Yefta ne ne babea no, efisɛ yenim sɛ sɛ yɛkɔ so di nokware a, Yehowa behyira yɛn.\nƆhyew afɔre: Ɔhyew afɔre ho asɛm wɔ Mose Mmara no mu. Sɛ Israelni biara pɛ sɛ ofi ne koma nyinaa mu da Yehowa ase a, na ɔde aboa kɔma asɔfo no bɔ afɔre wɔ afɔremuka so. Ná asɔfo no hyew aboa mũ no nyinaa. Afei nso, na wotumi de onipa bɔ afɔre ma Yehowa. Wei kyerɛ sɛ na onipa no bɛsom Onyankopɔn ne nkwa nna nyinaa\nNkaedi bere: Ɛyɛ bere a aka kakra ma Nkaedi no adu, Nkaedi no ankasa, ne Nkaedi no akyi. Sɛ yɛka Nkaedi bere a, ɛyɛ March, April, ne May


Ɛntwaam, Ɛbɛtumi Aboa Obiara—Ɔdɔ\nBIBLE MU ASƐM: “Monhyɛ ɔdɔ ɛfiri sɛ ɛyɛ koroyɛ homa a ɛyɛ pɛ.”—Kolosefoɔ 3:14.\nƐSO MFASOƆ: Ɔdɔ a Bible taa ka ho asɛm no nyɛ ɔbaa ne barima ntam dɔ. Mmom, ɛyɛ ɔdɔ a ɛwɔ nkorabata te sɛ mmɔborɔhunu, fafiri, ahobrɛaseɛ, nokorɛdie, ayamye, ɔdwoɔ ne aboterɛ. (Mika 6:8; Kolosefoɔ 3:12, 13) Ɔbarima ne ɔbaa ntam dɔ deɛ, ano tumi dwo, nanso ɔdɔ kann deɛ, ɛnyini berɛ nyinaa, ɛto ntwa da.\nBrenda aware bɛyɛ mfie 30 nie, na ɔka sɛ: “Ɔbaa ne barima ware foforɔ a, wɔdɔ wɔn ho, nanso sɛ yɛka ɔdɔ paa a, ɛberɛ na ɛbɛkyerɛ.”\nSam aware bɛboro mfie 12 na ɔka sɛ: “Bible mu afotuo aboa me ne me yere ma ɛyɛ nwanwa paa. Ɛnyɛ den koraa sɛ yɛde bɛyɛ adwuma, na ɛma yɛn ani gye berɛ nyinaa. Nokwasɛm nie, Bible wɔ tumi! Nea ɛhia ara ne sɛ wode bɛyɛ adwuma, wobɛhu sɛ biribiara rekɔ so fɛfɛɛfɛ. Sɛ menyaeɛ a, anka daa na mede reyɛ adwuma. Nanso ɛtɔ da a na nneɛma ate afa so, ɛnkanka berɛ a asɛm bi ahyɛ me so anaa ɔbrɛ kakra wom anaa mabu m’ani agu me yere so. Ɛba saa a, mesrɛ Yehowa sɛ ɔmmoa me ma menhyɛ me ho so. Afei mebam me yere, na yɛn ani bɛba yɛn ho so no na biribiara ada dinn te sɛ nea hwee nsiiɛ!”\n“Nyansa nam ne nnwuma so di bem”\nYesu Kristo kaa sɛ “nyansa nam ne nnwuma so di bem.” (Mateo 11:19) Sɛ yɛhwɛ asɛm yi a, yɛbɛtumi aka sɛ, sɛ obi pɛ nyansa a, ɔrentumi nkɔ nnya Bible no. Efisɛ tumi wom na emu afotuo ntwam da. Obi biara bɛtumi de ayɛ adwuma! Nnipa asetena ho biribiara nni hɔ a ɛnni Bible mu. Wei nyinaa kyerɛ sɛ Bible no fi yɛn Bɔfoɔ Yehowa Nyankopɔn hɔ ampa. Sɛ wode yɛ adwuma a, ɛnna wobɛhu nea yɛreka yi. Enti Bible ka sɛ “monka nhwɛ na monhunu sɛ Yehowa yɛ.” (Dwom 34:8) Wobɛka ahwɛ anaa?\nBIBLE AMA M’ASETENA AYƐ PAPA\nLinh yɛ ababaa a ɔwɔ Asia Anafoɔ. Ɔne Nyan! twerɛfoɔ twetwee nkɔmmɔ na ɔkyerɛɛ sɛnea Bible aboa ama n’asetena ayɛ papa.\nƆsom bɛn na na wowom?\nNa m’abusuafoɔ yɛ Buddhafoɔ a wɔnni wɔn amanneɛ ho agorɔ. Nokorɛ Nyankopɔn no deɛ, na mennim ne ho hwee.\nSɛ wohwɛ asetena a na wowom a, na w’ani gye?\nAnigyeɛ? Merekɔ fa no he? Na me haw nni ano. Na me sikasɛm ayɛ basaa, na m’ayɔnkofoɔ nyɛ papa, na na mentumi nyɛ hwee mmoa m’awofoɔ mma wɔnsiesie wɔn ntam nsɛm.\nƐnneɛ, ɛyɛɛ dɛn na nneɛma sesaeɛ?\nYehowa Adansefoɔ mmabaa bi firii aseɛ de Bible kyerɛkyerɛɛ me. Sɛ biribi ha me a, na mekɔ wɔn hɔ ma wɔboa me. Na ɛnyɛ wɔn tipɛn koraa ne me, nanso wɔn afotuo boaa me paa. Asɛm no ne sɛ wɔde Bible na ɛboaa me na ɛnyɛ wɔn adwene.\nSeesei Bible adaworoma, m’asetena ayɛ kama, na wei ama manya awerɛhyem paa sɛ ɛyɛ Onyankopɔn nwoma, na ɛbɛtumi aboa obiara a ɔde emu nsɛm bɔ ne bra. Nokwasɛm ne sɛ, wiase nwomasua so wɔ mfasoɔ kakra, nanso ɛrentumi nyɛ nea Bible ayɛ yi.\nWorepɛ akyerɛ sɛn?\nM’awofoɔ suaa nwoma kɔɔ akyire, na na wɔdi yie wɔ asetenam, nanso wɔantumi ansiesiee wɔn ntam asɛm. Seesei awareɛ no agu na wɔn asetena ayɛ basaa. Berɛ a mekɔɔ kɔlege no, amanfoɔ ma mehuu sɛ, ɛtɔ da a, sɛ nnipa amfa basabasayɛ amfa mu a, nneɛma renyɛ yie. Nanso Bible ma yɛhu sɛ, nnipa ntumi mma yɛnya nea yɛhia nyinaa, efisɛ Onyankopɔn ammɔ nnipa sɛ wɔnni wɔn ho so. Wei enti na nnipa sɔ aban anaa nnisoɔ biara hwɛ a, na nneɛma agye agu no. * Nanso sɛ yɛbrɛ yɛn ho ase hyɛ Onyankopɔn ase a, yɛn asetena bɛyɛ papa na yɛatumi aboa afoforɔ nso.\nƆkwan bɛn so na Bible no aboa wo?\nAkwan pii so. Seesei m’adwendwene so ate koraa, na mewɔ nnamfo pa nso. Metumi toto me sikasɛm yie nya bi mpo tutu kwan kakra. Anikasɛm koraa ne sɛ, sɛ obi hia mmoa a, metumi boa no.\n^ nky. 21 Hwɛ Ɔsɛnkafoɔ 8:9; Yeremia 10:23.


Hu Yesu Mfatoho a Ɛfa Awi ne Nwura Bɔne ho No | Adesua\n“Hwɛ! me ne mo wɔ hɔ nna nyinaa de kosi wiase nhyehyɛe no awiei.”—MAT. 28:20.\nAdɛn nti na yebetumi aka sɛ efi afeha a edi kan besi nnɛ nyinaa Kristofo a wɔasra wɔn mpaa asase so da?\nEfi 1914 no, dɛn na Yesu fii ase hwɛe?\nYesu mfatoho a ɛfa awi ne nwura bɔne ho no mu nea ɛwɔ he na ɛbɛbam daakye?\n1. (a) Bɔ awi ne nwura bɔne ho mfatoho no mua. (b) Yesu kyerɛkyerɛɛ mfatoho no mu sɛn?\nBERE bi Yesu yɛɛ mfatoho faa Ahenni no ho. Ɔkae sɛ okuafo bi duaa awi (anaa ayuo) na ɔtamfo bi koduaa nwura bɔne wom. Nwura no bunkam awi no so, nanso okuafo no ka kyerɛɛ ne nkoa sɛ ‘wɔmma ne nyinaa nnyin nkosi twabere.’ Otwabere no soe no, wɔsɛee nwura no na wɔboaboaa awi no ano. Yesu ankasa kyerɛkyerɛɛ mfatoho no mu. (Monkenkan Mateo 13:24-30, 37-43.) Dɛn na mfatoho yi ma yehu? (Hwɛ adaka a wɔato din “Awi ne Nwura Bɔne No.”)\n2. (a) Nneɛma a ɛkɔɔ so wɔ okuafo no afuw mu no gyina hɔ ma dɛn? (b) Mfatoho no fã bɛn na yebesusuw ho?\n2 Nea ɛkɔɔ so wɔ okuafo no afuw mu ma yehu sɛnea Yesu bɛboaboa Kristofo a wɔasra wɔn a wɔne no bedi ade wɔ n’Ahenni mu no ano. Eyinom te sɛ “awi” (anaa “ayuo”) a wɔreboaboa ano afi adesamma mu. Mfatoho yi nso ma yehu bere a ɔbɛboaboa saafo no ano. Pentekoste 33 Y.B. mu na ofii ase guu aba no. Sɛ Kristofo a wɔasra wɔn a wɔte wiase nhyehyɛe yi awiei nya wɔn nsɔano a etwa to na wɔkɔ soro a, ɛbɛkyerɛ sɛ wɔaboaboa awi no ano awie. (Mat. 24:31; Adi. 7:1-4) Sɛ obi gyina bepɔw bi atifi a, ohu ade kɔ akyiri, saa ara na mfatoho yi nso ama yɛahu nneɛma a akɔ so bɛyɛ mfe 2,000 ni. Sɛ yɛhwɛ nneɛma a asisi a, Ahenni no ho nneɛma bɛn na yehu? Mfatoho no kyerɛ bere a ogufo bi guu aba, bere a enyinii ne otwabere. Nanso nea yɛbɛka ho asɛm titiriw wɔ adesua yi mu ne otwabere no. *\nYESU ANI WƆ SO\n3. (a) Dɛn na ɛkɔɔ so wɔ asomafo no wu akyi? (b) Asɛmmisa bɛn na ɛwɔ Mateo 13:28? Henanom na wobisaa saa asɛm no? (Hwɛ awiei asɛm no nso.)\n3 Asomafo no wu akyi no, atoro Kristofo yii wɔn ti wɔ wiase baabiara. Eyi te sɛ ‘nwura bɔne a eyii ne ho adi’ wɔ mfatoho no mu no. (Mat. 13:26) Asomafo no wu akyi bɛyɛ mfe 200 no, Kristofo ‘nwurawura’ no bunkam Kristofo a wɔasra wɔn no so. Wobɛkae sɛ mfatoho no mu no, nkoa no srɛɛ wɔn wura sɛ ɔmma wonkotutu nwura bɔne no. * (Mat. 13:28) Asɛm bɛn na owura no kae?\n4. (a) Mmuae a Yesu mae no ma yehu dɛn? (b) Bere bɛn na awi no yii ne ti?\n4 Yesu mfatoho no mu no, Owura a ogyina hɔ ma Yesu no kae sɛ wɔmma awi ne nwura bɔne no nyinaa “nnyin nkosi otwabere.” Asɛm yi ma yehu sɛ efi afeha a edi kan besi nnɛ nyinaa “awi” (anaa “ayuo”) a egyina hɔ ma Kristofo a wɔasra wɔn no mpaa asase so da. Asɛm a akyiri yi Yesu ka kyerɛɛ n’asuafo no si eyi so dua. Ɔka kyerɛɛ wɔn sɛ: “Me ne mo wɔ hɔ nna nyinaa de kosi wiase nhyehyɛe no awiei.” (Mat. 28:20) Eyi kyerɛ sɛ Yesu bɛbɔ Kristofo a wɔasra wɔn no ho ban nna nyinaa akosi awiei bere no. Nanso esiane sɛ atoro Kristofo bunkam Kristofo a wɔasra wɔn no so bere tenteenten nti, yɛnhyɛ da nnim Kristofo a wɔasra wɔn anaa awi a wɔtenaa ase saa bere no. Nanso aka bɛyɛ mfe 30 ma otwabere no aso no, Kristofo a wogyina hɔ ma awi no yii wɔn ti. Dɛn na ɛma yehu wɔn?\nƆBƆFO BI ‘SIESIE KWAN MU’\n5. Ɔkwan bɛn so na Malaki nkɔmhyɛ no baam wɔ afeha a edi kan no mu?\n5 Yehowa maa odiyifo Malaki kaa asɛm bi too hɔ bere tenten ansa na Yesu reyɛ ne mfatoho a ɛfa awi ne nwura bɔne ho no. Asɛm a Malaki kae no ne Yesu mfatoho no wɔ twaka bi. (Monkenkan Malaki 3:1-4.) Yohane Suboni ne ‘ɔbɔfo a osiesiee kwan mu no.’ (Mat. 11:10, 11) Bere a Yohane Suboni hyɛɛ n’adwuma ase afe 29 Y.B. no, na Israel man no atemmu abɛn. Ná Yesu ne ɔbɔfo a ɔto so abien. Ɔtew Yerusalem asɔrefie no ho mprenu. Ɔtew ho nea edi kan bere a ofii ne som adwuma ase wɔ asase so; ɔtew ho nea ɛto so abien bere a ɔde ne som reba awiei no. (Mat. 21:12, 13; Yoh. 2:14-17) Enti Yesu de bere tenten bi na ɛtew asɔrefie no ho.\n6. (a) Malaki nkɔmhyɛ no mmamu korakora ne sɛn? (b) Bere bɛn na Yesu baa honhom fam asɔrefie hɔ bɛhwɛɛ sɛnea nneɛma te? (Hwɛ awiei asɛm no nso.)\n6 Malaki nkɔmhyɛ no mmamu korakora ne sɛn? Ansa na 1914 reba no, C. T. Russell ne ne mfɛfo yɛɛ adwuma bi te sɛ Yohane Suboni de no. Wɔde sii wɔn ani so sɛ wɔbɛtweetwee Bible mu ma nokware no apue. Bible Asuafo yi maa nkurɔfo huu nea Kristo agyede afɔre no kyerɛ ankasa. Bio nso wɔkyerɛe sɛ ɛnyɛ nokware sɛ wɔbɛhyew nnipa wɔ Ɔbonsam gya mu. Afei wɔkae sɛ Amanaman no Mmere reba awiei. Nanso saa bere no, na akuw ahorow pii wɔ hɔ a wɔn na wɔseɛ sɛ wɔyɛ Kristo akyidifo. Enti na asɛm no ne sɛ: Wɔn mu hena ne awi no? Yesu yɛɛ biribi maa asɛm yi twae. Afe 1914 no, ɔbaa honhom fam asɔrefie hɔ bɛhwɛɛ sɛnea nneɛma te. Ɛnyɛ da koro bi na Yesu de bɛhwɛɛ asɔrefie hɔ tew hɔ na mmom egyee bere tenten bi, efi 1914 kosi 1919 mfiase hɔ baabi. *\nƆBƐHWƐƐ WƆN A WƆASRA WƆN NO TEW WƆN HO\n7. Bere a Yesu bɛhwɛɛ sɛnea nneɛma te 1914 no, dɛn na ohui?\n7 Bere a Yesu bɛhwɛɛ sɛnea nneɛma te no, dɛn na ohui? Ohuu Bible Asuafo kakraa bi a wɔde wɔn ahoɔden ne wɔn ahode reyɛ asɛnka adwuma no denneennen. Na wɔayɛ adwuma no bɛboro mfe 30. * Hwɛ sɛnea Yesu ne abɔfo no ani begye sɛ Bible Asuafo kakra yi gyina wɔn nan so pintinn a Satan nwura bɔne no nkaa wɔn nguu fam! Nanso na ehia sɛ ‘oyi Lewifo mu fĩ.’ Lewifo no gyina hɔ ma wɔn a wɔasra wɔn. (Mal. 3:2, 3; 1 Pet. 4:17) Adɛn nti na na ehia sɛ oyi wɔn mu fĩ?\n8. Nsɛm bɛn na esisii afe 1914 akyi?\n8 Bere a 1914 rekɔ awiei no, Bible Asuafo no bi abam bui sɛ wɔankɔ soro. Afe 1915 ne afe 1916 mu no, nkurɔfo tuu wɔn ani sii ahyehyɛde no so, na ɛmaa ahokeka a wɔde yɛ asɛnka adwuma no kɔɔ fam. Nea ɛsɛee asɛm no koraa ne bere a Onua Russell wui wɔ October 1916 mu no. Bere a owui no, anuanom ankasa twaa wɔn ho sɔre tiaa ahyehyɛde no. Saa bere no nnipa baason na na wɔda Watch Tower Bible and Tract Society no ano, na wɔn mu baanan kae sɛ wɔrempene mma Onua Rutherford nni ahyehyɛde no anim da. Anka wɔreyɛ akɔfa mpaapaemu aba anuanom mu, nanso August 1917 no, wofii Betel. Yebetumi aka sɛ eyi nyinaa tew ahyehyɛde no ho! Bio nso Bible Asuafo no bi maa nnipa ho suro sum wɔn afiri. Nanso wɔn mu dodow no ara brɛɛ wɔn ho ase maa Yesu tew wɔn ho na wɔyɛɛ nsakrae. Enti Yesu gyee wɔn tom sɛ wɔne nokware Kristofo anaa “awi” no. Nanso atoro Kristofo ne wɔn mfɛfo a wɔwɔ Kristoman asɔre ahorow mu de, ɔpoo wɔn nyinaa. (Mal. 3:5; 2 Tim. 2:19) Dɛn na esii bio? Momma yɛnsan nhwɛ Yesu mfatoho a ɛfa awi ne nwura bɔne ho no.\nOTWABERE NO FII ASE NO, DƐN NA ESII?\n9, 10. (a) Dɛn na yɛrebɛhwɛ wɔ twabere no ho? (b) Dɛn na wodii kan yɛe wɔ twabere no mu?\n9 Yesu kae sɛ: “Otwa bere no ne wiase nhyehyɛe awiei.” (Mat. 13:39) Otwabere no fii ase 1914. Yɛbɛhwɛ nneɛma anum bi a Yesu kae sɛ ɛbɛkɔ so wɔ twabere no mu.\n10 Nea edi kan, wɔboaboa nwura no ano. Yesu kae sɛ: “Otwabere du a mɛka akyerɛ atwafo no sɛ, munni kan mmoaboa nwura no ano na monkyekyere no afiafi.” Afe 1914 akyi no, abɔfo fii ase ‘boaboaa’ Kristofo ‘nwurawura’ no ano, kyerɛ sɛ, wɔtew wɔn fii Kristofo a wɔasra wɔn a wɔyɛ “ahenni mma no” ho.—Mat. 13:30, 38, 41.\n11. Ɛde besi nnɛ nyinaa, dɛn na ɛma nokware Kristofo da nsow wɔ atoro Kristofo ho?\n11 Bere a wogu so reboaboa nwura no ano no, nsonsonoe a ɛwɔ awi ne nwura bɔne no mu no daa adi yiye. (Adi. 18:1, 4) Eduu afe 1919 no, na biribiara kyerɛ sɛ Babilon Kɛse no ahwe ase. Ɛnde, dɛn paa na ɛmaa nokware Kristofo daa nsow wɔ atoro Kristofo ho? Ɛno ne asɛnka adwuma no. Mpanyimfo a wɔda Bible Asuafo no ano sii so dua sɛ ehia sɛ obiara ka Ahenni ho asɛmpa no bi. Ɛho nhwɛso ni: Afe 1919 no wotintim nhomawa bi a wɔato din To Whom the Work Is Entrusted (Wɔn a Wɔde Adwuma no Ahyɛ Wɔn Nsa). Wɔde nhomawa yi hyɛɛ Kristofo a wɔasra wɔn nyinaa nkuran sɛ wɔnka asɛm no wɔ afie afie. Nhomawa no kae sɛ: “Adwuma no sõ paa, nanso ɛyɛ Awurade adwuma, enti ɔbɛbɔ yɛn kyidɔm ma yɛayɛ. Ɛyɛ akwannya kɛse sɛ moreyɛ adwuma yi bi.” Dɛn na efii mu bae? Ɔwɛn-Aban bi bɔɔ amanneɛ wɔ 1922 mu sɛ efi saa bere no, Bible Asuafo no maa wɔn homene so yɛɛ asɛnka adwuma no. Ankyɛ na afie afie asɛnka bɛyɛɛ nokware Kristofo no ahyɛnsode; saa ara na ɛte nnɛ.\n12. Efi bere bɛn na wɔaboaboa awi no ano?\n12 Nea ɛto so abien, wɔboaboa awi no ano. Yesu ka kyerɛɛ n’abɔfo sɛ: “Mommoaboa awi no ano ngu m’asan so.” (Mat. 13:30) Efi 1919 reba nyinaa, wɔaboaboa wɔn a wɔasra wɔn no ano aba Kristofo asafo a wɔatew ho no mu. Kristofo a wɔasra wɔn a awiei no bɛba abɛto wɔn de, wɔbɛboaboa wɔn ano korakora bere a wɔanya wɔn soro akatua no.—Dan. 7:18, 22, 27.\n13. Tebea bɛn na Adiyisɛm 18:7 ma yehu sɛ aguaman no anaa Babilon Kɛse ne ne Kristoman no wom nnɛ?\n13 Nea ɛto so abiɛsa, wosu twɛre wɔn sẽ. Sɛ abɔfo no kyekyere nwura no wie a, dɛn na ebesi? Yesu kyerɛɛ tebea a atoro Kristofo anaa nwura bɔne no bɛkɔ mu. Ɔkae sɛ: “Ɛhɔ na wobesu atwɛre wɔn sẽ.” (Mat. 13:42) Eyi rekɔ so nnɛ anaa? Dabi. Ɛnnɛ aguaman no fã a ɛne Kristoman no ka sɛ: “Meredi ade sɛ ɔhemmaa, merenni kuna, na merenhu awerɛhow da.” (Adi. 18:7) Enti Kristoman redi ne bere, na onsusuw sɛ biribiara betumi no. Otu ne ho mpo sɛ ɔte wiase atumfoɔ so ‘redi ade.’ Ɛnnɛ atoro Kristofo anaa nwura bɔne no rehoahoa wɔn ho; wonsui. Nanso nneɛma rebɛsesa.\nKristoman ne wiase atumfoɔ di hwebom, nanso ɛrenkyɛ nneɛma bɛsesa (Hwɛ nkyekyɛm 13)\n14. (a) Bere bɛn na atoro Kristofo ‘bɛtwɛre wɔn sẽ,’ na adɛn ntia? (b) Adɛn nti na ntease foforo a yɛanya wɔ Mateo 13:42 ho no ne Dwom 112:10 hyia? (Hwɛ awiei asɛm no.)\n14 Sɛ wɔsɛe atoro som nhyehyɛe ahorow nyinaa wie wɔ ahohiahia kɛse no mu a, asɔremma no bɛkɔ akɔpɛ baabi abɔ wɔn ho aguaa nanso wɔrennya bi. (Luka 23:30; Adi. 6:15-17) Ɛba saa a, anibere ne ahoyeraw bɛma wɔasu “atwɛre wɔn sẽ.” Saa bere no bɛyɛ esum bere, na sɛnea Yesu nkɔmhyɛ a ɛfa ahohiahia kɛse no ho ma yehu no, ‘wɔbɛbɔ abubuw.’ *—Mat. 24:30; Adi. 1:7.\n15. Dɛn na ɛbɛto nwura bɔne no, na bere bɛn na eyi besi?\n15 Nea ɛto so anan, wɔtow wɔn gu fononoo mu. Dɛn na ɛbɛto nwura bɔne a wɔakyekyere no afiafi no? Abɔfo no ‘bɛtow wɔn agu ogya fononoo mu.’ (Mat. 13:42) Eyi kyerɛ sɛ wɔbɛsɛe wɔn koraa; wɔn ho biribiara renka. Enti wɔbɛsɛe atoro som mufo wɔ Harmagedon, ahohiahia kɛse no fã a etwa to no mu.—Mal. 4:1.\n16, 17. (a) Ade a etwa to bɛn na Yesu kae wɔ ne mfatoho no mu? (b) Yɛyɛ dɛn hu sɛ ɛyɛ daakye asɛm?\n16 Nea ɛto so anum, wɔhyerɛn. Asɛm yi na Yesu de wiee ne nkɔmhyɛ no: “Saa bere no treneefo bɛhyerɛn paa sɛ owia wɔ wɔn Agya ahenni mu.” (Mat. 13:43) Bere bɛn na wɔbɛhyerɛn na ɛhe na wɔbɛyɛ saa? Saa asɛm yi bɛbam daakye. Nea Yesu kae no nyɛ biribi a ɛrekɔ so nnɛ wɔ asase so, na mmom ɛyɛ biribi a ɛbɛkɔ so daakye wɔ soro. * Yɛnhwɛ nneɛma abien nti a ɛte saa.\n17 Nea edi kan, bere bɛn na wɔbɛhyerɛn? Yesu kae sɛ: “Saa bere no treneefo bɛhyerɛn.” “Saa bere no” a Yesu kaa ho asɛm no kyerɛ ɛbere a ‘wɔbɛtow nwura bɔne no agu ogya fononoo no mu.’ Ɔbɛyɛ saa wɔ ahohiahia kɛse no fã a etwa to mu. Enti yebetumi aka sɛ saa bere no ara nso na wɔn a wɔasra wɔn no “bɛhyerɛn.” Eyinom nyinaa yɛ daakye asɛm. Nea ɛto so abien, ɛhefa na wɔbɛhyerɛn? Yesu kae sɛ treneefo ‘bɛhyerɛn wɔ ahenni no mu.’ Eyi kyerɛ sɛn? Ɛkyerɛ sɛ ahohiahia kɛse no fã a edi kan betwam no, na wɔasɔ anokwafo a wɔasra wɔn a wɔda so ara wɔ asase so no nyinaa ano korakora. Afei sɛnea Yesu kae wɔ ne nkɔmhyɛ a ɛfa ahohiahia kɛse no ho mu no, wɔbɛboaboa wɔn ano akɔ soro. (Mat. 24:31) Ɛhɔ na wɔbɛhyerɛn “wɔ wɔn Agya ahenni mu.” Harmagedon ko no ba awiei a, wobegye wɔn aware ama Yesu; eyi ne “Oguammaa no ayeforohyia” no.—Adi. 19:6-9.\nƐBOA YƐN SƐN?\n18, 19. Ntease a yɛanya wɔ Yesu mfatoho a ɛfa awi ne nwura bɔne ho no boa yɛn sɛn?\n18 Dɛn na mfatoho yi aboa yɛn ma yɛahu? Yɛnhwɛ nneɛma abiɛsa. Nea edi kan, abue yɛn adwenem. Mfatoho no ma yehu nea enti a Yehowa ma kwan ma nsɛmmɔnedi kɔ so. Bible ka sɛ Yehowa ‘de abodwokyɛre maa abufuw anwenne tenaa hɔ’ sɛnea obesiesie “mmɔborɔhunu anwenne.” Saa “mmɔborɔhunu anwenne” no ne awi anaa Kristofo a wɔasra wɔn no. * (Rom. 9:22-24) Nea ɛto so abien, ɛma yenya ahotoso kɛse. Bere a wiase yi rekeka kɔ awiei no, yɛn atamfo bɛma wɔn homene so ne yɛn adi asi, nanso yenim sɛ ‘wɔrentumi yɛn.’ (Monkenkan Yeremia 1:19.) Sɛnea efi tete nyinaa Yehowa abɔ Kristofo a wɔasra wɔn no ho ban no, saa ara na yɛn soro Agya no bɛma Yesu ne abɔfo no aka yɛn ho ‘nna a ɛda yɛn anim nyinaa.’—Mat. 28:20.\n19 Nea ɛto so abiɛsa, mfatoho no ama yɛahu nea awi (anaa ayuo) no gyina hɔ ma. Eyi boa yɛn sɛn? Ɛboa yɛn ma yenya asɛm bi a Yesu bisae ho mmuae. Bere a ɔrehyɛ nkɔm afa nna a edi akyiri ho no, obisae sɛ: “Hena koraa ne akoa nokwafo ne ɔbadwemma” no? (Mat. 24:45) Adesua nsɛm abien a edi so no bɛma yɛanya mmuae a ɛtɔ asom.\n^ nky. 2 Nkyekyɛm 2: Sɛ wopɛ sɛ wuhu nea mfatoho no fã a aka kyerɛ a, kenkan asɛm a wɔato din “Treneefo Bɛhyerɛn Paa Sɛ Owia” wɔ March 15, 2010 Ɔwɛn-Aban mu.\n^ nky. 3 Nkyekyɛm 3: Saa bere no, na Yesu asomafo no awu dedaw. Bio nso mfatoho no mu no, wɔn a wɔasra wɔn a wɔaka no gyina hɔ ma awi na ɛnyɛ nkoa. Enti nkoa no gyina hɔ ma abɔfo. Akyiri yi Yesu kae wɔ mfatoho no mu sɛ wɔn a wobetwa nwura bɔne no ne abɔfo.—Mat. 13:39.\n^ nky. 6 Nkyekyɛm 6: Eyi yɛ ntease foforo a yɛanya. Kan no na yegye di sɛ 1918 na Yesu bɛhwɛɛ sɛnea nneɛma te.\n^ nky. 7 Nkyekyɛm 7: Efi 1910 kosi 1914 no, Bible Asuafo no kyekyɛɛ nhoma bɛyɛ 4,000,000 ne nkratawa ne nhomawa bɛboro 200,000,000.\n^ nky. 14 Nkyekyɛm 14: Eyi yɛ ntease foforo a yɛanya wɔ Mateo 13:42 ho. Kan no yɛn nhoma ahorow kae sɛ atoro Kristofo ‘su twɛree wɔn sẽ’ akyɛ, efisɛ “ahenni mma no” apa wɔn ho ntama ama obiara ahu sɛ wɔne “ɔbɔnefo no mma.” (Mat. 13:38) Nanso nea ɛsɛ sɛ yehu ne sɛ ɔsɛe na ɛbɛma wɔatwɛre wɔn sẽ.—Dw. 112:10.\n^ nky. 16 Nkyekyɛm 16: Daniel 12:3 ka sɛ “mmadwemma [anaa Kristofo a wɔasra wɔn] no bɛhyerɛn sɛnea wim hyerɛn.” Seesei a wɔwɔ asase so yi de, asɛnka adwuma a wɔreyɛ no na ɛma wɔhyerɛn. Nanso Mateo 13:43 ka bere a wɔbɛhyerɛn paa wɔ soro Ahenni mu. Bere bi a atwam no na yegye di sɛ kyerɛw nsɛm abien yi nyinaa kyerɛ ade koro. Na yesusuw sɛ ne nyinaa fa asɛnka adwuma no ho.\n^ nky. 18 Nkyekyɛm 18: Hwɛ Bɛn Yehowa nhoma no, kratafa 288-289.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2013


Anisoadehu a ɛkyerɛ sɛ Israel awiei abɛn (1-9)\nNtutummɛ (1-3), ogya (4-6), prumo (7-9)\nWɔka kyerɛɛ Amos sɛ mma ɔnnhyɛ nkɔm bio (10-17)\n7 Nea Awurade Tumfo Yehowa yi kyerɛɛ me ni: Hwɛ! Bere a aba a edi akyiri* no fii ase sɛ ɛrefifi no, ɔmaa ntutummɛ bebree bae. Eyi yɛ aba a edi akyiri a na wodua bere a wɔatwa ɔhene sare a ɔde ma ne mmoa awie no. 2 Na bere a ntutummɛ no wee asaase no so afifide wiei no, mekae sɛ: “O Awurade Tumfo Yehowa, mepa wo kyɛw, fa kyɛ wɔn!+ Yakob bɛyɛ dɛn atena ase?* Onni ahoɔden!”+ 3 Ɛno nti, Yehowa sesaa n’adwene.*+ Na Yehowa kae sɛ, “Ɛrennya mma.” 4 Nea Awurade Tumfo Yehowa yi kyerɛɛ me ni: Hwɛ! Awurade Tumfo Yehowa de ogya twee ne man aso. Ɛmaa ebun kɛse no mu nsu nyinaa yowee, na ɛhyew asaase no fã bi. 5 Ɛnna mekae sɛ: “O Awurade Tumfo Yehowa, mepa wo kyɛw, mma eyi mmma!+ Yakob bɛyɛ dɛn atena ase?* Onni ahoɔden!”+ 6 Ɛno nti, Yehowa sesaa n’adwene.*+ Na Awurade Tumfo Yehowa kae sɛ, “Ɛno nso rennya mma.” 7 Eyi na oyi kyerɛɛ me: Hwɛ! Ná Yehowa gyina ɔfasu bi so. Ná ɛyɛ ɔfasu a wɔde prumo* ato ho asi, na na prumo hyɛ ne nsam. 8 Afei Yehowa bisaa me sɛ: “Amos, ɛdɛn na wuhu yi?” Ɛnna mekae sɛ: “Ɛyɛ prumo.” Na Yehowa ka kyerɛɛ me sɛ: “Hwɛ, mede prumo rebɛto me man Israel ho. Meremfa wɔn bɔne nkyɛ wɔn bio.+ 9 Isak sorɔnsorɔmmea* nyinaa+ bɛsɛe pasaa na Israel kronkronbea bɛsɛesɛe;+ na mede sekan bɛba Yeroboam fi so.”+ 10 Ɛnna Betel sɔfo Amasia+ soma kɔkaa asɛm yi kyerɛɛ Israel hene Yeroboam+ sɛ: “Amos rebɔ wo ho pɔw wɔ Israel fi pɛɛ.+ Ne nsɛm no nyinaa ano yɛ den ma asaase no.+ 11 Na nea Amos aka ni, ‘Sekan na wɔde bekum Yeroboam, na nea ɛbɛyɛ biara, wobetu Israel afi n’asaase so akɔ obi man so.’”+ 12 Ɛnna Amasia ka kyerɛɛ Amos sɛ: “O ɔdehufo, kɔ, guan kɔ Yuda asaase so; kɔpɛ w’ano aduan* wɔ hɔ, na hyɛ nkɔm wɔ hɔ.+ 13 Na nhyɛ nkɔm wɔ Betel ha bio,+ efisɛ ɛyɛ ɔhene tenabea kronkron+ ne abankɛse mu.”* 14 Ɛnna Amos ka kyerɛɛ Amasia sɛ: “Ná menyɛ odiyifo anaa odiyifo ba; mmom na mehwɛ mmoa,+ na na meyɛ borɔdɔma ho adwuma.* 15 Nanso Yehowa ma migyaee mmoa no hwɛ, na Yehowa ka kyerɛɛ me sɛ, ‘Kɔ, na kɔhyɛ nkɔm kyerɛ me man Israel.’+ 16 Enti afei tie nea Yehowa aka: ‘Woreka sɛ, “Nhyɛ nkɔm ntia Israel,+ na nka asɛm biara+ ntia Isak fi.” 17 Enti nea Yehowa aka ni: “Wo yere bɛyɛ tuutuuni wɔ kurow no mu. Na wɔde sekan bekunkum wo mma mmarima ne wo mma mmea. Na wɔbɛtwe susuhama ato w’asaase so akyɛ afa. Na wo de, wubewu wɔ asaase a ɛho ntew so, na nea ɛbɛyɛ biara, wobetu Israel afi n’asaase so akɔ obi man so.”’”+\n^ Kyerɛ sɛ, nea wodua no January ne February bosome mu no.\n^ Nt., “agyina hɔ?”\n^ Anaa “nuu ne ho.”\n^ Nt., “di paanoo.”\n^ Anaa “ahenni fi.”\n^ Anaa “na na mifitifiti sikamɔɔ ho.” Ná ɛyɛ borɔdɔma bi a ɛwɔ Israel a wɔfrɛ no ‘sikamɔɔ.’


Ɔde Kɔmaa Romafo 8:1-39\nHonhom no ma nkwa ne ahofadi (1-11)\nHonhom a egye yɛn yɛ mma no di adanse (12-17)\nAbɔde no rehwɛ Onyankopɔn mma ahofadi kwan (18-25)\n‘Honhom no srɛ ma yɛn’ (26, 27)\nWɔn a na Onyankopɔn apaw wɔn no (28-30)\nYɛnam Onyankopɔn dɔ so di nkonim (31-39)\n8 Enti wɔn a wɔwɔ Kristo Yesu mu no nni fɔ. 2 Efisɛ honhom no mmara a ɛnam Kristo Yesu so ma nkwa no, ama moade* mo ho+ afi bɔne ne owu mmara ho. 3 Na esiane sɛ ɔhonam maa Mmara no yɛɛ mmerɛw+ nti, nea Mmara no antumi anyɛ+ no, Onyankopɔn yɛe. Nea ɔyɛe ne sɛ, bɔne nti, ɔsomaa ɔno ara ne Ba+ bae, te sɛ nnipa* a bɔne wɔ yɛn ho,+ na ɔde buu bɔne fɔ wɔ ɔhonam mu, 4 sɛnea ɛbɛyɛ a nneɛma a ɛteɛ a Mmara no hwehwɛ no bɛba mu wɔ yɛn so,+ yɛn a yɛnnantew ɔhonam mu, na mmom yɛnantew honhom mu+ no. 5 Na wɔn a wɔnam ɔhonam mu no de wɔn adwene si ɔhonam mu nneɛma so,+ na wɔn a wɔnam honhom mu no de wɔn adwene si honhom mu nneɛma so.+ 6 Na adwene a esi ɔhonam nneɛma so kowie owu mu,+ na adwene a esi honhom nneɛma so kowie nkwa ne asomdwoe mu;+ 7 efisɛ adwene a esi ɔhonam nneɛma so no yɛ ɔtan a wɔtan Onyankopɔn,+ na ɛnhyɛ Onyankopɔn mmara ase, na ɛrentumi nyɛ saa mpo. 8 Enti wɔn a wɔwɔ ɔhonam mu no rentumi nsɔ Onyankopɔn ani. 9 Nanso, sɛ Onyankopɔn honhom te mo mu ampa a, ɛnde na munni ɔhonam mu, na mmom mowɔ honhom mu.+ Na sɛ obi nni Kristo honhom a, saa onipa no nyɛ ne dea. 10 Nanso sɛ Kristo wɔ mo mu+ a, bɔne nti, nipadua no awu, na trenee nti, honhom no wɔ nkwa. 11 Enti afei, sɛ nea onyan Yesu fii awufo mu+ no honhom te mo mu a, nea onyan Kristo Yesu fii awufo mu no nam ne honhom a ɛte mo mu no so bɛma mo nipadua a etumi wu no nso anya nkwa.+ 12 Enti afei, anuanom, yɛde ka, nanso ɛnyɛ ɔhonam na yɛde no ka. Enti ɛnsɛ sɛ yɛtena ase ɔhonam mu;+ 13 efisɛ sɛ motena ase ɔhonam mu a, sɛnea ɛte biara, mubewu; nanso sɛ mode honhom no kum nipadua no nneyɛe a,+ mobɛtena ase.+ 14 Na wɔn a Onyankopɔn honhom kyerɛ wɔn kwan no nyinaa yɛ Onyankopɔn mma ampa.+ 15 Na honhom a munyae no, ɛnyɛ honhom a ɛma moyɛ nkoa anaa ɛma musuro bio, na mmom munyaa honhom a egye yɛn yɛ mma, na saa honhom no ma yɛteɛm sɛ: “Abba,* Agya!”+ 16 Honhom no ankasa ne yɛn honhom di adanse+ sɛ yɛyɛ Onyankopɔn mma.+ 17 Na sɛ yɛyɛ mma a, ɛnde na yedi ade nso. Ampa, yebenya agyapade afi Onyankopɔn hɔ, na yɛne Kristo bɛbom adi ade,+ nanso gye sɛ yɛne no hu amane+ ansa na wɔahyɛ yɛne no anuonyam.+ 18 Na mihu sɛ, sɛ yɛde amanehunu a yɛrefa mu seesei no toto anuonyam a wɔrebeyi no adi wɔ yɛn mu no ho a, amanehunu no nnu baabiara.+ 19 Na abɔde no rehwɛ kwan paa sɛ wɔbɛda Onyankopɔn mma no adi.+ 20 Na wɔde abɔde no ahyɛ adehunu ase.+ Ɛnyɛ n’ankasa ne pɛ nti na ɔhyɛ ase, na mmom nea ɔde no hyɛɛ ase no pɛ ntia. Ɔyɛɛ saa anidaso mu, 21 a ɛne sɛ abɔde no ankasa nso benya ahofadi+ afi ɔporɔw a ɛde no ayɛ akoa no mu, na ebenya anuonyam ahofadi a ɛwɔ hɔ ma Onyankopɔn mma no. 22 Na yenim sɛ abɔde nyinaa abom repenepene, na wɔahu amane abesi nnɛ. 23 Ɛnyɛ ɛno nko, na mmom yɛn ankasa a yɛwɔ aba a edi kan a ɛne honhom no nso, nea ɛwom ne sɛ, yesũ di awerɛhow* wɔ yɛn mu,+ bere a yɛretwɛn denneennen sɛ wobegye yɛn ayɛ mma,+ na yɛretwɛn sɛ wɔnam agyede so begye yɛn afi yɛn nipadua mu no. 24 Na anidaso yi mu na wogyee yɛn nkwa. Nanso anidaso a wohu de, ɛnyɛ anidaso. Na sɛ obi hu biribi a, ɛyɛ dɛn na ɔsan de n’ani to so? 25 Nanso sɛ yɛn ani da nea yenhu so+ a, yɛkɔ so ara de animia twɛn denneennen.+ 26 Saa ara na honhom no nso di boa yɛn wɔ yɛn mmerɛwyɛ mu.+ Asɛm no ne sɛ, ɛsɛ sɛ yɛbɔ mpae, nso yennim nea ɛsɛ sɛ yɛbɔ ho mpae. Nanso sɛ yesũ di awerɛhow* wɔ yɛn mu mpo a, honhom no ara srɛ ma yɛn. 27 Na nea ɔhwehwɛ koma mu+ no te honhom no ase, efisɛ ɛsrɛ ma akronkronfo no sɛnea Onyankopɔn pɛ. 28 Yenim sɛ Onyankopɔn ma ne nnwuma nyinaa bom di boa wɔn a wɔdɔ Onyankopɔn, wɔn a wɔafrɛ wɔn sɛnea n’atirimpɔw te no;+ 29 efisɛ wɔn a odii kan gyee wɔn toom no, ɔhyɛ too hɔ nso sɛ wɔbɛyɛ te sɛ ne Ba no,*+ sɛnea ɛbɛyɛ a ne Ba no bɛyɛ abakan+ wɔ anuanom pii mu.+ 30 Bio nso, wɔn a na wapaw wɔn* no,+ wɔn nso na ɔfrɛɛ wɔn;+ na wɔn a ɔfrɛɛ wɔn no, wɔn nso na obuu wɔn atreneefo.+ Ne korakora no, wɔn a obuu wɔn atreneefo no, wɔn nso na ɔhyɛɛ wɔn anuonyam.+ 31 Ɛnde dɛn na yɛbɛka wɔ eyinom ho? Sɛ Onyankopɔn wɔ yɛn afa a, hena na obetumi ne yɛn adi asi?+ 32 Wamfa ɔno ara ne Ba mpo ankame yɛn, na mmom yɛn nyinaa nti, ɔde no mae.+ Ɛnde, ɛbɛyɛ dɛn na ɔrenyɛ yɛn adom mfa nneɛma foforo nyinaa nso nka ne Ba no ho mma yɛn? 33 Hena na obetumi abɔ wɔn a Onyankopɔn ayi wɔn no sobo?+ Onyankopɔn ne Nea obu wɔn atreneefo.+ 34 Hena na obetumi abu wɔn fɔ? Kristo Yesu ne nea owui no, na nea ɛsen saa no, ɔno ne nea wɔanyan no no. Ɔte Onyankopɔn nsa nifa,+ na ɔsrɛ ma yɛn nso.+ 35 Ɛdɛn na ebetumi atew yɛn afi Kristo dɔ ho?+ Amanehunu anaa ahoyeraw anaa ɔtan* anaa ɔkɔm anaa adagyaw anaa asiane anaa sekan?+ 36 Sɛnea wɔakyerɛw sɛ: “Wo nti, wokum yɛn daa nyinaa; wobu yɛn sɛ nguan a wɔrekokum wɔn.”+ 37 Nanso, eyinom nyinaa mu no, yɛnam nea ɔdɔɔ yɛn no so di nkonim korakora.+ 38 Na migye di yiye sɛ owu anaa nkwa anaa abɔfo anaa aban anaa nneɛma a ɛwɔ hɔ anaa nneɛma a ɛrebɛba anaa tumi+ 39 anaa nea ɛwɔ soro anaa nea ɛwɔ fam anaa abɔde foforo biara rentumi ntew yɛn mfi Onyankopɔn dɔ a ɛwɔ yɛn Awurade Kristo Yesu mu no ho.\n^ Anaa “moatetew.”\n^ Ɛyɛ Hebri anaa Aram asɛmfua a ɛkyerɛ “O Agya!”\n^ Anaa “yesi apini.”\n^ Anaa “ne Ba no sɛso.”\n^ Anaa “wɔn a na wahyɛ sɛ ɔbɛpaw wɔn.”\n^ Anaa “tan a nkurɔfo bɛtan yɛn ani.”


Nnwom 90 AKCB - Mateo 90 MTDS\nNHOMA A ƐTO SO ANAN\nOnyankopɔn nipa Mose mpaebɔ.\n1Awurade, wo na woayɛ yɛn tenabea\nawo ntoatoaso nyinaa mu.\n2Ansa na wɔrebɛbɔ mmepɔw\nanaasɛ worebɛda asase ne wiase adi no,\nna woyɛ Onyankopɔn fi mmeresanten kosi mmeresanten.\n3Woma adesamma san dan mfutuma,\nka se, “Mo adesamma, monsan nkɔ mfutuma mu.”\n4Mfirihyia apem yɛ wʼani so sɛ\nda koro a abɛsen mprempren,\nanaasɛ anadwo mu dɔnhwerew kakraa bi.\n5Wopra nnipa kɔ, wɔ owu nna mu;\nwɔte sɛ sare a afefɛw anɔpa,\n6ɛfefɛw yɛ frɔmfrɔm anɔpa de,\nnanso anwummere ɛwo na etwintwam.\n7Yɛresa wɔ wʼabufuw ano\nna wʼanibere abɔ yɛn hu.\n8Wode yɛn amumɔyɛ asi wʼanim,\nna yɛn kokoa mu bɔne da wʼanim hann no mu.\n9Yɛn nna nyinaa twa mu wɔ wʼabufuwhyew mu;\nna yɛde awerɛhowdi na ewie yɛn mfe.\n10Yɛn nkwa nna si mfe aduɔson,\nanaasɛ aduɔwɔtwe, sɛ yɛwɔ ahoɔden a;\nna mu ahohoahoade yɛ ɔhaw ne awerɛhow,\nna etwa mu ntɛmntɛm, na yetu kɔ.\n11Sɛ anka yebehu sɛ wʼabufuw mu tumi te ɛ!\nWʼabufuwhyew kɛse te sɛnea wo ho suro te.\n12Ma yenhu yɛn nna kan sɛnea ɛte,\nna yɛanya nyansa koma.\n13Tɔ wo bo ase, Awurade, enkosi da bɛn?\nHu wʼasomfo mmɔbɔ.\n14Ma wʼadɔe a ɛnsa da no mmee yɛn adekyee mu,\nna yɛde anigye ato dwom adi ahurusi yɛn nna nyinaa mu.\n15Ma yɛn ani nnye nna bebree sɛ nna dodow a wode yɛn kɔɔ amanehunu mu no,\nsɛ mfirihyia dodow a yehuu ateetee no.\n16Ma wʼasomfo nhu wo nneyɛe\nna wɔn mma nhu wʼanuonyam.\n17Ma Awurade yɛn Nyankopɔn adom no ntena yɛn so;\nna yɛn nsa ano adwuma nyɛ yiye mma yɛn;\nyiw, ma yɛn nsa ano adwuma nyɛ yiye.\nAKCB : Nnwom 90


Korintofo II 10 NA-TWI - Paulo yi ne ho ano - Me, Paulo a, sɛ - Bible Gateway\nKorintofo II 9Korintofo II 11\nKorintofo II 10 Nkwa Asem (NA-TWI)\n10 Me, Paulo a, sɛ mewɔ mo nkyɛn a meyɛ mmerɛw na sɛ minni mo nkyɛn nso a me koko yɛ duru ma mo no, na mitu saa fo yi. Mesrɛ me Kristo a ɔyɛ ɔyamyefo no din mu sɛ: 2 Sɛ meba hɔ a, monnhyɛ me mma menkasakasa mo anim. Minim yiye sɛ me bo betumi ayɛ duru wɔ nnipa a wɔka se wiase adwene na yɛde di dwuma no no so. 3 Ɛyɛ nokware sɛ, yɛte wiase nanso yennyina wiasesɛm so wɔ yɛn ko mu. 4 Akode a yɛde ko no mfi wiase. Ɛyɛ Onyankopɔn akode a ano yɛ den a yebetumi de asɛe atamfo mpampin a wɔabobɔ. Yɛsɛe akyinnyehunu. 5 Yɛsɛe akwansiwde biara a etia Onyankopɔn ho nimdeɛ no. Yɛto adwene biara nnareka ma wɔtie Kristo. 6 Sɛ mo setie wie pɛyɛ na mosan yɛ asoɔden ɔkwan biara so a, yɛbɛtwe mo aso.


Заб 137 CARST - Nnwom 137 NA-TWI | Biblica América Latina\nЗаб 137 CARST - Nnwom 137 NA-TWI\n1Yɛtenaa Babilon nsubɔnten ho. Ɛhɔ na yesui bere a yɛkaee Sion no. 2 Yɛde yɛn asanku sensɛn nnua a ɛbemmɛn hɔ so. 3 Wɔn a wɔkyeree yɛn dommum no ka kyerɛɛ yɛn se, yɛnto nnwom mfa nnye wɔn ani. “Monto Sion ho dwom.” 4 Ɛbɛyɛ dɛn na yɛatumi ato dwom ama Awurade wɔ ananafo asase so? 5 Sɛ me werɛ fi wo Yerusalem a, ɛnsɛ sɛ mitumi bɔ sanku no bio! 6 Sɛ mekae wo na mannwene wo ho sɛ m’ahosɛpɛw a, ɛnsɛ sɛ mitumi to dwom bio.\n7 Awurade, kae nea Edomfo yɛe da a wɔfaa Yerusalem dommum no. Kae nea wɔka tii mu no se, “Bubu no gu fam!” no. 8 Babilon, wɔbɛsɛe wo. Nhyira nka nea obetua mo nea moyɛ yɛn no so ka; 9 nea ɔfaa mo nkokoaa na ɔpɛtɛw wɔn ɔbotan so no.\nNA-TWI : Nnwom 137